title: Aina Group

text: AinaCom Oy on kotimaiseen Aina Group -konserniin kuuluva ICT-palveluyritys, joka tarjoaa kehittyneitä viestintäratkaisuja yrityksille. Maaliskuussa 2014 Sonera ilmoitti ostavansa AinaComin kuluttajaliiketoiminnan ja kiinteät verkot. Marraskuussa 2018 Aina Group ilmoitti myyvänsä AinaComin Telialle.


title: Midian (albumi)

text: Midian (CDMFN 666) on Cradle of Filthin neljäs täyspitkä albumi. Levyn kappaleet ovat kokonaisuudessaan yhtyeen omaa käsialaa. Kappaleet sävellettiin yhtyeen yhteistyönä ja sanoituksista vastaa laulaja Dani Filth.


title: Midian (albumi)

text:
Levy on nauhoitettu loppuvuodesta 2000 ja julkaistu saman vuoden halloweeninä. Levy on Clive Barkerin romaanin "Cabal" (1988) inspiroima konseptialbumi. Sen kappale "Her Ghost in the Fog" päätyi myös elokuvan "Ginger Snaps" ja "Brütal Legend" -videopelin soundtrackille.
Cradle of Filthin virallisilla kotisivuilla


title: Károly Takács

text: Károly Takács (21. tammikuuta 1910 Budapest - 5. tammikuuta 1976) oli unkarilainen ampuja ja olympiavoittaja. Hän oli ensimmäinen olympiapistoolin kaksinkertainen olympiavoittaja.


title: Károly Takács

text: Oikeakätisenä syntynyt Takács loukkasi oikean kätensä pahasti vuonna 1938 kranaattionnettomuudessa ja joutui aloittamaan harjoittelun vasemmalla kädellään. Seuraavana vuonna hän oli mukana Unkarin joukkueessa voittamassa pistooliammunnan MM-kultaa. Kahdet olympialaiset peruutettiin toisen maailmansodan takia, mutta Takács voitti olympiapistoolilla kultaa Lontoossa 1948 ME-tuloksella 580 ja Helsingissä 1952 tuloksella 579. Hän oli mukana vielä Melbournen 1956 kisoissa ja sijoittui kahdeksanneksi tuloksella 575. Henkilökohtaisen MM-mitalin Takács sai vuonna 1958 ammuttuaan pronssia isopistoolilla.


title: Huimaus

text: Huimaus eli "vertigo" on yleinen vaiva, jolla voi olla monia syitä. Joka kymmenes suomalainen hakeutuu jossain elämänsä vaiheessa lääkäriin huimauksen vuoksi. Huimaus on usein kiusallinen vaiva, joka voi haitata elämää pahasti. Myönteistä huimauksessa on, että se usein helpottaa hiljalleen itsestään. Huimauksen taustalla voi olla vakava sairaus, tosin harvoin.


title: Huimaus

text: Huimaus on fysiologisista seikoista aiheutuva subjektiivinen tuntemus. Huimauksella tarkoitetaan tunnetta siitä, ettei oma tasapaino suhteessa ympäristöön ole kunnossa. Paha huimaus voi johtaa tasapainon menettämiseen eli kaatumiseen.


title: Huimaus

text: Huimaustyyppejä erotellaan kaksi päätyyppiä: kiertävä eli kiertohuimaus ja kaatava. Kiertohuimauksessa tuntuu esimerkiksi huone pyörivän, kaatavassa koetaan, että keinutaan, kaadutaan tai pudotaan. Kiertohuimaus liittyy lähes aina sisäkorvan tasapainoelinten vikaan.


title: Huimaus

text: Yleisiä huimauksen syitä ovat niska-hartiaseudun lihasten kireys ja hyvänlaatuinen asentohuimaus.


title: Huimaus

text: Erityisesti vanhuksilla useat samanaikaiset huimausta aiheuttavat ja pahentavat tekijät ovat tavallisia.


title: Vertigo

text: Vertigo voi tarkoittaa seuraavia:


title: Rovaniemi Rock Festival

text: Rovaniemi Rock Festival oli Rovaniemellä vuosina 2005 ja 2006 järjestetty rockfestivaali. Tapahtuma oli kolmipäiväinen ja sitä markkinoidaan maailman pohjoisimpana rockfestivaalina. Tapahtuma-alue sijaitsi aivan Rovaniemen keskustan tuntumassa Ounaspaviljongilla.


title: Rovaniemi Rock Festival

text: Vuonna 2006 esiintymässä olivat mm. The 69 Eyes, Teräsbetoni, Tiktak, Uniklubi, Apulanta, Smak, Negative, Maija Vilkkumaa ja Antti Tuisku.


title: Rovaniemi Rock Festival

text: Vuonna 2007 Rovaniemi Rockfestivalin työryhmä 31. toukokuuta pitämässään palaverissa päätti perua Rovaniemellä 6.–8. heinäkuuta 2007 järjestettäväksi aiotun Rovaniemi Rock Festivalin. Vuonna 2008 festivaalit muutti nimekseen SimeRock festivaalit.


title: Hagelstamska skolan

text: Hagelstamska skolan () on Kauniaisissa sijaitseva ruotsinkielinen 7.–9. luokkien peruskoulu. Samoissa tiloissa toimii myös Gymnasiet Grankulla samskolan lukio. Peruskoulun puolella on vajaat 50 opettajaa ja runsaat 300 oppilasta, joista vieraskielisiä on alle 3 %. Koulun oppilaista noin puolet tulee Espoosta. Koulun nimen on antanut sen monivuotinen rehtori Magnus Hagelstam. Nykyään rehtorina toimii Catharina Sunesdotter.


title: Hagelstamska skolan

text: Koululla on pitkät perinteet. Se perustettiin vuonna 1907 nimellä Grankulla samskola. Syyskuussa ensimmäiset 11 oppilasta aloittivat koulunsa "punaisessa ladossa", joka nykyisin toimii nuorisotalona. Punaisesta ladosta toiminta siirtyi Villa Odenvalliin, joka on edelleen koulun käytössä. Odenvallista koulukeskus kasvoi monessa osiossa Svenska skolcentrumiksi. Koulun uusin osio on Nya Paviljongen, joka toimii myös Kauniaisten kaupungin kulttuurisalina. Koulun perusrakennuksessa sijaitsee Kauniaisten elokuvateatteri "Bio Grani", joka toimii koulun auditoriossa.


title: Hagelstamska skolan

text: Historiallisesti koulu on toiminut ympäristökuntien ruotsinkielisenä opinahjona. Kauempaa tulleet oppilaat asuivat oppilaskodeissa. Oppilaskotien nimet olivat Berga ja Granhult. Ne on kuitenkin purettu ja niiden paikalla on Granhultsskolan. Tytöt asuivat omassa rakennuksessaan nimeltä "Klostret", jossa on nykyään kaupungin vuokra-asuntoja.


title: Hagelstamska skolan

text: Koulu oli yksityinen vuoteen 1977 saakka. Silloin peruskoulun tulon yhteydessä rakennukset ja toiminta siirtyivät Kauniaisten kaupungille.


title: Hagelstamska skolan

text: Koulu on pärjännyt hyvin kansallisissa ja kansainvälisissä vertailuissa. Koulu on menestynyt hyvin myös urheilussa. Esimerkiksi jokavuotisessa stafettkarnevalenissa, joka on suomenruotsalaisten koulujen yhteinen viestijuoksutapahtuma, Hagelstamska skolan on ollut hyvin vahva.


title: Hagelstamska skolan

text: Joidenkin mukaan hiihtoloman väitetään saaneen alkunsa tästä koulusta. Tarinan mukaan Magnus Hagelstam käski oppilaansa hiihtämään jopa Inkooseen asti, josta tultiin junalla takaisin. Myöhemmin Hagelstam totesi, että kokonainen viikko pitäisi varata hiihtämiseen.


title: Gymnasiet Grankulla samskola

text: Gymnasiet Grankulla samskola on ruotsinkielinen lukio Kauniaisissa. Koulussa on noin 250 oppilasta ja 30 opettajaa. Koulu syntyi 1977 peruskoulujärjestelmään siirtymisen myötä, mutta se jatkaa vuonna 1907 perustetun Kauniaisten ruotsinkielisen yhteiskoulun, Grankulla samskolan perinnettä. Samoissa tiloissa toimii myös 7.–9. luokkien peruskoulu Hagelstamska skolan.


title: Kapselointi

text:
Kapselointi tarkoittaa ohjelmoinnissa yhteen kuuluvien tietojen ja toimintojen kokoamista yhdeksi kokonaisuudeksi. Olio-ohjelmoinnissa kapselointi tapahtuu usein kokoamalla muuttujat ja metodit luokaksi.
Myös moduulit ja pakkaukset toimivat kapselointivälineinä.


title: Kapselointi

text: Kapseloinnin tarkoituksena on useimmiten yhteenkuuluvien asioden kokoamisen lisäksi myös piilottaa toteutus moduulin tai luokan asiakkailta eli sen käyttäjiltä. Tarkoitus on siis tarjota käyttöön eräänlainen valmis ohjelmoinnin rakennuspalikka, jota voi käyttää ohjelman rakentamiseen tietämättä mitään (ja välittämättä) palikan sisäisestä toteutuksesta. Tämä edellyttää sitä, että moduulin tai luokan rajapinta on hyvin määritelty ja dokumentoitu.


title: Kapselointi

text: Syitä kapseloinnin käyttämiseen ovat mm.


title: Lars Hall

text: Lars Hall (30. huhtikuuta 1927 Karlskrona – 26. huhtikuuta 1991 Täby) oli ruotsalainen nykyaikainen viisiottelija ja olympiavoittaja. Hall oli ensimmäinen urheilija, joka voitti kaksi henkilökohtaista olympiakultaa nykyaikaisessa viisiottelussa.


title: Lars Hall

text: Vuoden 1952 kisoissa Helsingissä Hall voitti henkilökohtaisen kilpailun ja sai hopeaa joukkuekisassa. Vuoden 1956 kesäolympialaisten viisiottelu käytiin Tukholmassa hevoskaranteenin vuoksi, jolloin Hall pääsi juhlimaan toista olympiakultaansa kotikisoissaan.


title: Lars Hall

text: MM-tasolla Hall saavutti kuusi kultamitalia vuosina 1949–1953, näistä henkilökohtaisen kisan voitot vuosina 1950 ja 1951.


title: Seurakalenteri

text: Seurakalenteri on vanhoillislestadiolaisuudessa käytetty menetelmä estää lähialueiden päällekkäisiä suuria seuroja. Tätä tarvittiin 1990-luvun alkupuolella. Nykyisin 2000-luvulla suurempia seuroja järjestetään useampaan paikkaan samana viikonloppuna nimenomaan sen takia, ettei yhteen paikkaan tulisi liikaa väkeä järjestelyjen kannalta katsottuna.


title: Seurakalenteri

text: Kalenterin tapahtumia ovat talviseurat, kevätseurat, kesäseurat, syysseurat, maakunnalliset kesäseurat ja suviseurat. Hyvin monet yksittäiset rauhanyhdistykset järjestävät omia isompia seurojaan. Niitä ei tähän kalenteriin ole otettu mukaan.


title: Seurakalenteri

text: Selityksiä: S = Suviseurat, v = viikkoa


title: Suruliputus

text: Suruliputus järjestetään monissa maissa, muun muassa Suomessa laskemalla lippu ”puolitankoon”. Käytäntö vaihtelee maittain ja suruliputus voidaan järjestää erityisen suruharson tai mustan lipun avulla. Suruliputus puolitangossa liputtamalla on peräisin Tanskasta. Siellä oli aikaisemmin käytössä "sorgeflag", surulippu, mutta sen käyttö lopetettiin vuonna 1743 ja alettiin ilmaista suruliputus liputtamalla puolitangossa. Tapa levisi vähitellen muuallekin, muun muassa Suomeen.


title: Suruliputus

text: Suomessa suruliputusta aloitettaessa lippu nostetaan ensin tangon huippuun saakka, josta se lyhyen tauon jälkeen lasketaan alaspäin noin yhden kolmasosan tangon pituudesta; tällöin lipun alareuna jää tangon puoliväliin. Suruliputuksen päättäminen tapahtuu nostamalla lippu hetkeksi tangon huippuun ja laskemalla se alas. Katto- ja seinäsalossa lippu lasketaan keskelle tankoa.


title: Suruliputus

text: Suruliputus suoritetaan sinä päivänä, jolloin ihminen on kuollut. Yleisen tavan mukaisesti suruliputetaan henkilön kuolinpäivänä vainajan kodissa sekä niin haluttaessa myös hänen syntymäkodissaan ja työpaikallaan. Mikäli kuolema ajoittuu myöhään iltaan, suruliputus voidaan suorittaa kuolemaa seuraavana päivänä. Suruliputus menee muiden liputusten edelle.


title: Suruliputus

text: Liputus suoritetaan hautauspäivänä vainajan kodissa ja muistotilaisuuden pitopaikassa. Kyseisen päivän aamuna lippu nostetaan puolitankoon kello kahdeksan aikaan. Siitä se hautaustilaisuuden jälkeen nostetaan tangon huippuun kunnianosoitukseksi vainajalle. Suosituksena on, että lippu nostetaan ylös jo ennen suruväen saapumista muistotilaisuuteen. Lipun ylösnosto ei merkitse suruliputuksen päättymistä, vaan tällöin Suomen lippu ikään kuin tervehtii vainajaa viimeisen kerran. Suruliputus päättyy auringon laskiessa mutta viimeistään kuitenkin kello 21.


title: Suruliputus

text: Jos useita lippuja käytetään esimerkiksi hautaustilaisuudessa, Suomen lippu asetetaan esimerkiksi kirkon kuoriin vasemmalle puolelle. Järjestöjen lipuista valtakunnallisen järjestön lippu sijoitetaan Suomen lipun vasemmalle puolelle, paikallisen järjestön lippu oikealle puolelle. Lippuja kannettaessa Suomen lippua kannetaan edellä ja sillä tulee olla airuet.


title: Suruliputus

text: Suomen lipussa ei käytetä surunauhaa. Sitä voidaan käyttää vain järjestölipuissa. Surunauhaa käytetään joskus urheiluotteluiden yhteydessä oikeassa hihassa.


title: Suruliputus

text: Yleinen, valtiollinen suruliputus voidaan määrätä koko kansakuntaa koskevan tapahtuman johdosta. Suomessa yleisiä suruliputuksia ovat olleet presidenttien kuolin- ja hautajaispäivät (viimeisimpänä Mauno Koivisto 2017) sekä merkittävät katastrofaaliset tapahtumat, kuten vuoden 2004 Intian valtameren maanjäristys, Konginkankaan liikenneonnettomuus, Jokelan ja Kauhajoen koulusurmat sekä Turun puukotusvälikohtaus.


title: Suruliputus

text: Aiemmin yleinen suruliputus suoritettiin osapäiväisenä myös kaatuneiden muistopäivänä. Tavasta luovuttiin 1995, ja siirryttiin normaaliin liputukseen.


title: Wilmington (Delaware)

text: Wilmington on Yhdysvaltain itärannikolla sijaitsevan Delawaren osavaltion suurin kaupunki. Kaupunki sijaitsee Delawarejoen varrella ja aikanaan se kuului uuden Ruotsin siirtokuntaan. Nykyisin Wilmington on Delawaren teollinen ja taloudellinen keskus, sekä osavaltion tärkein satama. Vuoden 2010 väestönlaskennan mukaan Wilmingtonin asukasluku oli 70 851.


title: Wilmington (Delaware)

text: Wilmington sijaitsee Delawaren osavaltion koillisosassa Delawarejoen länsirannalla. Kaupungin kohdalla yhdistyvät myös Delawareen laskevat Christinajoki ja Brandywine Creek. Alue kuuluu Atlantin rannikon tasankoon. Kesät alueella ovat tavallisesti lempimiä ja kosteita, kun taas talvet ovat lauhkeita. Sumut ovat tavallisia ympäri vuoden. Itä- ja kaakkoissuuntaiset voimakkaat tuulet aiheuttavat ajoittain voimakkaita vuoksia.


title: Wilmington (Delaware)

text: Nykyisen Wilmingtonin alkuperäisasukkaita olivat delaware-intiaanit. Eurooppalaistaustaisia siirtolaisia alkoi saapua alueelle 1600-luvulla. Ensimmäiset eurooppalaiset Delawarejoen laakson alueella kuuluivat Peter Minuitin johtamaan ruotsalaiseen retkikuntaan vuonna 1638. Minuit osti maata delaware-intiaaneilta ja paikalle perustettiin Uusi Ruotsi-niminen siirtokunta. Paikalle rakennettu linnoitus sai nimen Fort Kristina kuningatar Kristiinan mukaan. Ensimmäisten siirtolaisten joukossa oli ruotsalaisia, suomalaisia, hollantilaisia, saksalaisia ja yksi Karibialta peräisin ollut vapautettu musta orja. Siirtokunta ei lopulta herättänyt kovin suurta kiinnostusta Ruotsissa ja siihen panostettiin vain vähän. Vuonna 1656 se päätyi Uuden Amsterdamin alankomaalaisten käsiin piirityksen jälkeen. Alankomaalaisia seurasivat puolestaan vuonna 1664 englantilaiset.


title: Wilmington (Delaware)

text: Vuonna 1730 Thomas Willing sai maata nykyisen Wilmingtonin paikalta ja hän alkoi kutsua paikalle muodostuvaa pientä yhteisöä nimellä Willingtown. Paikka alkoi kasvaa nopeammin, kun vuoden 1735 jälkeen paikalle alkoi muuttaa kveekkareita. Wilmington sai peruskirjansa kuningas Yrjö II:ta vuonna 1739, joka tuli samassa yhteydessä nimenneeksi paikan uudelleen Wilmingtonin jaarli Spencer Comptonin mukaan. Yhdysvaltain vapaussodan alettua kaupunki oli aluksi tärkeä amerikkalaisten tukikohta, mutta britit valtasivat sen Brandywinen taistelun jälkeen. Brittijoukot lähtivät lokakuussa 1777. Sodan jälkeen Wilmingtoniin saapui useita muuttoaaltoja, irlantilaisia meren takaa, ranskalaisia pakolaisia Santo Domingosta ja amerikkalaisia keltakuumeen vaivaamasta Philadelphiasta. Ennen vuoden 1812 sotaa Wilmingtonin asukasluku oli noin 5 000.


title: Wilmington (Delaware)

text: Wilmington kehittyi huomattavasti 1800-luvun lopulla. Kaupunkiin rakennettiin uusia teitä ja kaupunki levisi etenkin länteen. Höyrylaivat liikennöivät Wilmingtonin ja Philadelphian välillä ja vuonna 1831 kaupunkiin vedettiin yksi Yhdysvaltojen varhaisimmista rautateistä. Vuonna 1832 Wilmington sai kaupunginoikeudet. Kaupungin asukasluku oli vuonna 1860 21 250 ja vuonna 1920 110 168. Wilmingtonin teollisuus hyötyi ensimmäisen maailmansodan aiheuttamasta kysynnän kasvusta. Yksi hyötyneistä yrityksistä oli alun perin ruutia valmistanut E. I. du Pont de Nemours and Company. Sama yritys kehitti myöhemmin esimerkiksi nailonin ja Wilmington tuli tunnetuksi lempinimellä maailman kemikaalipääkaupunki.


title: Wilmington (Delaware)

text:
Monen muun amerikkalaisen kaupungin tapaan Wilmingtonin keskiluokka muutti hiljalleen kaupunkia ympäröiviin esikaupunkeihin, kun taas sen vanhaan keskustaan jäi köyhempi väestönluokka ja erityisesti mustat.
Kansalliskaarti taltutti mellakoita Wilmingtonissa Martin Luther King, Jr. murhan jälkeen 4. huhtikuuta 1968. Keskustaa on sittemmin pyritty elvyttämään suurilla uudistushankkeilla.


title: Wilmington (Delaware)

text: Wilmington on Delawaren teollinen ja taloudellinen keskus, sekä osavaltion tärkein satama. Nykyisiin talouden aloihin kuuluvat esimerkiksi pankkitoiminta, lääketeollisuus ja turismi. Delawaren veropolitiikan takia monilla yrityksillä on pääkonttorinsa alueella. Kaupungin suuremmalla metropolialueella toimii lukuisia suuria yrityksiä, kuten Daimler-Chrysler, General Motors, DuPont, AstraZeneca, W. L. Gore and Associates ja Andersen Consulting. Turisteja Wilmingtoniin tuo etenkin veroton myynti.


title: Wilmington (Delaware)

text: Kotitalouksien keskimääräiset vuosittaiset ansiot Wilmingtonissa aikavälillä 2012–2016 olivat 40 065 USD ja henkilöä kohden 26 263 USD. 26,1 % väestöstä eli köyhyysrajan alapuolella.


title: Wilmington (Delaware)

text: Wilmingtonin asukasluku oli vuoden 2010 väestönlaskennan mukaan 70 851 ja vuoden 2017 arvion mukaan 71 106. Kaupungin asukkaista 57,7 % oli taustaltaan afroamerikkalaisia, 33,8 % valkoisia, 12,2 % latinoja mistä tahansa rodusta ja 1,4 % aasialaisia. 12,3 % kaupungin asukkaista puhui kotonaan jotakin muuta kieltä, kuin englantia ja 6,1 % kaupungin asukkaista oli syntynyt ulkomailla.


title: Victoria Beckham

text: Victoria Caroline Beckham, OBE (o.s. Adams, s. 17. huhtikuuta 1974 Goffs Oak, Hertfordshire) on brittiläinen muotisuunnittelija ja entinen laulaja. Hänet tunnetaan parhaiten Spice Girlsin jäsenenä sekä avioliitostaan David Beckhamin kanssa. Spice Girlsissä Victoria Beckham käytti taiteilijanimeä "Posh Spice".


title: Victoria Beckham

text: Victoria ja David Beckham avioituivat 4. heinäkuuta 1999. Parilla on kolme poikaa; Brooklyn (s. maaliskuussa 1999), Romeo (s. syyskuussa 2002) ja Cruz (s. helmikuussa 2005) sekä tytär Harper Seven (s. 10. heinäkuuta 2011). Beckhamit asuvat nykyään Los Angelesissa, Yhdysvalloissa.


title: Victoria Beckham

text: Victoria Beckham lähti muiden Spice Girls -yhtyeen jäsenien tapaan luomaan soolouraa musiikin parissa ja vuoden 2000 kesällä julkaistiinkin yhteistyössä TrueSteppers-yhtyeen ja Dane Bowersin kanssa tehty single "Out Of Your Mind". Kappale oli Isossa-Britanniassa hitti siitäkin huolimatta, että jäi tiukan kamppailun jälkeen vain listakakkoseksi.


title: Victoria Beckham

text: Vuotta myöhemmin seurasi Beckhamin toinen single "Not Such An Innocent Girl" ja albumi "Victoria Beckham". Albumi ei kuitenkaan yltänyt odotettuun menestykseen ja jäi listasijalle 10. Vielä yhden albumilta julkaistun singlen "A Mind of Its Own" jälkeen Beckhamin ja levy-yhtiö Virgin Recordsin tiet erkanivat ja Beckham solmi uuden levytyssopimuksen Telstar Recordsin kanssa. Hän levytti ensin useita pop-kappaleita, mutta halusi kokeilla siipiään myös R'n'B- ja hip hop -musiikin parissa ja teki yhteistyötä maineikkaan amerikkalaistuottaja Damon Dashin kanssa. Joulukuussa 2003 julkaistiin single "Let Your Head Go/This Groove", jonka toinen A-puoli "Let Your Head Go" edusti Telstarin kanssa levytettyä popmusiikkia ja "This Groove" Damon Dashin tuottamaa RnB musiikkia. Damon Dashin kanssa yhteistyössä tehtyä musiikkia julkaistiin neljän kappaleen verran keväällä 2004 "The Reál Beckhams" DVD:llä, joka sisälsi Beckhameista tehdyn dokumentin. Kesällä 2004 Beckhamin tarkoituksena oli julkaista kappale "My Love Is For Real" ennen tulevaa albumia, mutta levy-yhtiö Telstarin konkurssin ja Beckhamin kolmannen raskauden myötä singleä ja albumia ei ikinä julkaistu ja musiikkiura jäi. Syksyllä 2006 Beckham kertoi australialaisessa Harper's Bazaar lehdessä jättäneensä musiikkiuransa lopullisesti taakseen ja keskittyvänsä tulevaisuudessa muotisuunnitteluun.


title: Victoria Beckham

text: Beckham tuli jo Spice Girls -aikoinaan tunnetuksi nimellä Posh Spice tyylikkään ja huolitellun olemuksensa sekä käyttämiensä merkkivaatteiden ansiosta. Britanniassa häntä pidettiin tyyli-ikonina ja Beckham päätti lähteä luomaan uraa muodin parissa.


title: Victoria Beckham

text: Beckham suunnitteli vuonna 2005 yhteistyössä amerikkalaisen farkkumerkin Rock & Republicin kanssa oman "Victoria Beckham For Rock & Republic" farkkumallistonsa, jonka tunnistaa takataskuissa komeilevista kruunuista, ja joiden sisällä lukee parin nimikirjaimet dvb. Takataskujen kruunujen huhutaan kohauttaneen Yhdistyneen kuningaskunnan kuningashuonetta. Yhteistyö Rock & Republicin kanssa jatkui vuoden 2006 syksyyn asti. Toinen yhteistyösopimus Victorialla on japanilaisen Samantha Thavasan kanssa, jolle Beckham on suunnittelut oman laukkumalliston, jota saa tällä hetkellä ostaa vain Japanista.


title: Victoria Beckham

text: Vuoden 2006 kesällä Beckham esitteli uuden "dVb by Victoria Beckham" -merkkinsä, jonka ensimmäinen tuote oli "Intimately Beckham" -hajuvedet sekä naisille että miehille. Lokakuussa Beckham julkaisi kirjan "That Extra Half An Inch", jossa hän kertoo omia tyylivinkkejään. "dVb"-merkki laajentui vuonna 2007 "dVb Eyewear" -aurinkolasimallistolla sekä odotetulla "dVb Denim" -farkkumallistolla, nyt ilman Rock & Republicia. "Intimately Beckham" -hajuvesi sai jatkoa uusien "Intimately Beckham Night-" sekä "Signature-" naisten ja miesten tuoksujen muodossa. Japanissa Beckham esitteli myös oman kosmetiikka- ja meikkisarjansa "V-sculpt". Beckham on laajentanut merkkiään myös mekoilla ja iltapuvuilla. Hänen ensimmäinen kokoelmansa esiteltiin New Yorkin muotiviikoilla vuonna 2008, ja se sai hyvät arvostelut.


title: Lis Hartel

text: Lis Hartel (14. maaliskuuta 1921 Kööpenhamina – 12. helmikuuta 2009) oli tanskalainen kouluratsastaja ja olympiamitalisti.


title: Lis Hartel

text: Vuonna 1944 Hartel, silloin 23-vuotias raskaana oleva äiti, sairastui polioon, joka halvaannutti hänet. Asteittain hän sai kuntoutettua itsensä, mutta jäi halvaantuneeksi polvien alapuolelta.


title: Lis Hartel

text: Lis Hartel kertoi haastattelussa että oli onnekas sattuma että hänen lapsensa syntyi kesken kuntoutusta: hänellä oli moninkertainen motiivi opetella uudelleen ensin ryömimään, sitten konttaamaan ja lopulta kävelemään samaan tahtiin lapsensa kanssa.


title: Lis Hartel

text: Vuonna 1952 hän voitti Helsingin olympialaisissa hopeaa kouluratsastuksessa huolimatta siitä, että hänet täytyi auttaa hevosen selkään ja sieltä pois. Hartel uusi hopeatilansa vuoden 1956 kisoissa. Vuonna 1954 Hartel voitti kouluratsastuksen epävirallisen maailmanmestaruuden.


title: Lis Hartel

text: Hartel kuoli 87-vuotiaana vuonna 2009.


title: Emma Bunton

text: Emma Lee Bunton (s. 21. tammikuuta 1976 Englanti) on englantilainen laulaja. Hänet tunnetaan parhaiten yhtenä suositun Spice Girls -yhtyeen jäsenistä. Buntonia kutsuttiin myös lempinimellä Baby Spice nuoren ikänsä ja suloisen ulkomuotonsa vuoksi. Emma Bunton on myös julkaissut kolme sooloalbumia vaihtelevalla menestyksellä.


title: Emma Bunton

text: Emma Bunton liittyi Spice Girls -yhtyeeseen vuonna 1994, kun yhtyeen alkuperäisjäsen Michelle Stephenson erosi siitä. Vuonna 1996 Spice Girls julkaisi ensimmäisen singlensä "Wannabe" ja siitä alkoi yhden 1990-luvun suosituimman yhtyeen menestystarina. Vuosina 1996–2000 yhtye julkaisi 3 albumia ja 10 singleä. Yhtyeen levyjä on myyty maailmanlaajuisesti yli 85 miljoonaa kappaletta.


title: Emma Bunton

text: Emma Bunton julkaisi ensimmäisen soolosinglensä "What I Am" yhteistyössä brittiläisen Tin Tin Out -kaksikon kanssa loppuvuodesta 1999. Buntonin single joutui kamppailemaan listasijoituksista samana päivänä julkaistun entisen yhtyekaveri Geri Halliwellin "Lift Me Up" singlen kanssa ja joutuikin tyytymään brittilistan kakkossijaan. Vuonna 2000 Spice Girlsien kolmas albumi piti Buntonin kiireisenä, mutta samalla hän työskenteli myös oman albuminsa parissa. Keväällä 2001 ilmestyi esikoisalbumi "A Girl Like Me" ja single "What Took You So Long?", joka on Emma Buntonin ensimmäinen ja tähän mennessä ainoa listaykkönen sooloartistina. Seuraavat singlet "Take My Breath Away" ja etenkään "We're Not Gonna Sleep Tonight" eivät yltäneet samanlaiseen suosioon ja Buntonin ja levy-yhtiö Virgin Recordsin tiet erkanivat.


title: Emma Bunton

text: Bunton palasi takaisin Spice Girlsien entisen managerin Simon Fullerin siipien suojiin. Keväällä 2003 Bunton julkaisi hänelle hiukan erilaista, aikuisempaa tyylisuuntaa edustavan flirttailevan "Free Me"-singlen ja hyvän vastaanoton myötä Buntonin toisen albumin työstö jatkui. Syksyllä ilmestyi single "Maybe" ja seuraavan vuoden tammikuussa single "I'll Be There", jota vihdoin seurasi 1960-luvun Motown-musiikista vaikutteita saanut albumi "Free Me". Albumia myytiin paremmin kuin edeltäjäänsä ja se vastasi odotuksia. Albumilta julkaistiin vielä yksi single '"Crickets Sing for Anamaria". Bunton julkaisi "Free Me"-albumin vuotta myöhemmin myös Yhdysvalloissa, mutta suosituissa talk show-ohjelmissa esiintymisestä huolimatta se ei kivunnut listoille.


title: Emma Bunton

text: Runsaan vuoden hiljaiselon jälkeen Bunton julkaisi loppuvuodesta 2006 uuden singlen, cover-version 1960-luvun hitistä "Downtown". Laulu oli myös kyseisen vuoden virallinen hyväntekeväisyyssingle Britannian yleisradioyhtiö BBC:n vuosittaisessa "Children in Need" -keräyskampanjassa ja ylsi Britannian listan sijalle kolme. Kolme viikkoa myöhemmin seurasi kolmas albumi "Life in Mono", joka jatkoi albumin "Free Me" tapaan 1960-luvun linjalla, vaikka olikin edeltäjäänsä rauhallisempi. Singlen suuresta suosiosta huolimatta "Life in Mono" jäi yllättäen vasta listasijalle 65. Albumia pelastamaan julkaistiin vuoden 2007 alussa balladi "All I Need to Know", mutta Buntonin loppuvuodesta alkaneen raskauden takia singlen promootio jäi vähäiseksi ja menestyskin oli sen mukaista.


title: Emma Bunton

text: 28. kesäkuuta 2007 Lontoossa Spice Girls ilmoitti palaavansa yhteen. Vuoden 2007 marraskuussa julkaistaan vihdoin viisikon "Greatest Hits" -albumi ja tytöt lähtevät sen kunniaksi kevääseen 2008 ulottuvalle maailmankiertueelle. Yhtye ei ole kuitenkaan tekemässä varsinaista paluuta, vaan he ovat kuvailleet kiertuetta viimeiseksi jäähyväisekseen faneille.


title: Emma Bunton

text: Emma Bunton syntyi Finchleyssä, Lontoossa. Hänen vanhempansa ovat Trevor Bunton ja Pauline Bunton. Emmalla on nuorempi veli Paul. Bunton on seurustellut laulaja Jade Jonesin kanssa. Parilla on kaksi poikaa, Beau Lee Jones (s. 10. elokuuta 2007) ja Tate Lee Jones (s. 6. toukokuuta 2011).


title: Bitter Suites to Succubi

text: Bitter Suites to Succubi (COF001CD) on Cradle of Filthin minialbumi ja järjestyksessään viides julkaisu. Levy on ensimmäinen julkaisu yhtyeen omalla Abracadaver levymerkillä. Levyn kappaleet ovat kokonaisuudessaan yhtyeen omaa käsialaa. Kappaleet sävellettiin yhtyeen yhteistyönä, ja sanoituksista vastasi laulaja Dani Filth. Osa kappaleista on uusia ja osa uusintaversioita ensimmäiseltä The Principle of Evil Made Flesh studioalbumilta. Poikkeuksena "No Time To Cry", joka on alun perin The Sisters of Mercy -yhtyeen kappale.


title: Bitter Suites to Succubi

text: Kappaleessa "Dinner At Deviants Palace" kuultava puhe on Isä meidän -rukous soitettuna takaperin. Puhujana on kitaristi Paul Allenderin poika Kian.


title: Bitter Suites to Succubi

text: Levy on nauhoitettu vuonna 2001 ja julkaistu samana vuonna.+ Osassa painoksia myös CD-Rom osuus, jolla videolekkeitä.


title: Bitter Suites to Succubi

text: Cradle of Filthin virallisilla kotisivuilla


title: Sirpalesaari

text: Sirpalesaari () on saari Helsingin Merisatamassa, Ullanlinnan kaupunginosassa. Saaren erottaa mantereesta noin 60 metriä leveä salmi, jossa on 1,8 metrin syväyksinen laivaväylä. Saaren itäpuolella sijaitsee Liuskasaari.


title: Sirpalesaari

text: Saaren nimenä on vanhoissa kartoissa Flijshålmen (1696), Flis Hollmen (1775), Flisholmen (1842) ja Flisholm (1900). Virallisiksi nimiksi vahvistettiin Sirpalesaari – Flisholmen vuonna 1909. Oikeampi suomenkielinen vastine olisi Liuskasaari, joka on viereisen Skifferholmen-saaren suomenkielinen nimi.


title: Sirpalesaari

text: Vielä 1900-luvun alussa Sirpalesaari oli teollisuusaluetta, siellä toimi muun muassa Eero Erkon omistama konetehdas ja telakka. Myöhemmin Suomalainen Pursiseura tarvitsi toiminnalleen uuden alueen, joten Sirpalesaari vuokrattiin sen käyttöön. Uusi seuramaja avattiin vuonna 1963. Saari on edelleen Suomalaisen Pursiseuran käytössä, mutta avoinna myös muille kävijöille. Saarelle on vesibussiyhteys Merisatamanrannasta aina toukokuusta syyskuuhun.


title: Sirpalesaari

text: Saaren palveluihin kuuluu Ravintola Saari. Ravintolan ns. Sampo-kabinettiin on asennettu höyryjäänmurtaja Sammosta ennen romutusta puretut päällikön salongin paneloinnit seiniin.


title: Sirpalesaari

text: Sirpalesaarella toimii myös vierassatamana. Vierasveneilijöiden käytössä ovat seuran suihku-, sauna- ja WC-tilat sekä jätehuolto. Juomavettä ja sähköä on saatavissa laitureilta.


title: Patricia McCormick

text: Patricia Joan "Pat" McCormick (s. 12. toukokuuta 1930, Seal Beach) on yhdysvaltalainen entinen uimahyppääjä ja nelinkertainen olympiavoittaja.


title: Patricia McCormick

text: McCormick oli ensimmäinen urheilija, joka kykeni voittamaan kultaa sekä 3 metrin ponnahduslaudalla että 10 metrin kerroshypyissä kaksissa olympialaisissa peräkkäin. Myöhemmin samaan on pystynyt vain Greg Louganis. McCormick otti voittonsa Helsingin kisoissa 1952 ja Melbournessa 1956.


title: Patricia McCormick

text: Melbournen kullat tulivat vain kahdeksan kuukautta McCormickin poikalapsen syntymän jälkeen. Hän jatkoi harjoittelua raskautensa ajan ja ui 800 metriä päivässä vielä kaksi päivää ennen synnytystä. Vuoden 1956 olympiakisojen ponnahduslautakilpailussa hän sai yhteensä 142,36 pistettä, hopeamitalisti Jeanne Stunyonin tuloksen oltua 125,89. Tämä on edelleen kaikkien aikojen suurin ero olympialaisten uimahypyissä.


title: Patricia McCormick

text: Pat McCormickin aviomies John McCormick oli Yhdysvaltojen mestari kerroshypyissä 1950–1951 ja Helsingin olympialaisten nelonen. Heidän tyttärensä Kelly McCormick voitti ponnahduslaudalla hopeaa vuoden 1984 olympialaisissa ja pronssia 1988 kisoissa.


title: Hans Pfitzner

text: Hans Erich Pfitzner (5. toukokuuta 1869 Moskova – 22. toukokuuta 1949 Salzburg) oli saksalainen säveltäjä, kapellimestari, pianisti ja musiikinopettaja. Pfitzner syntyi Moskovassa vuonna 1869. Vuonna 1872 hän muutti perheineen Frankfurt am Mainiin. Pfitzner opiskeli vuosina 1886–1890 paikallisessa Hoch'sches Konservatoriumissa. Myöhempinä vuosinaan Pfitzner asettui Salzburgiin, jossa hän kuoli vuonna 1949. Pfitznerin tuotantoon kuuluu muun muassa liedejä ja oopperoita, kuten hänen pääteoksenaan pidetty "Palestrina", joka perustuu Giovanni Pierluigi da Palestrinan elämään.


title: Hans Pfitzner

text: Pfitzneria on pidetty ”viimeisenä romantikkona” hänen saksalaisessa musiikillisessa traditiossa pitäytymisensä vuoksi. Hän oli lisäksi konservatiivinen, ja 1900-luvun alussa kehittynyttä modernismia vastaan hän taisteli suorastaan epätoivoisen kiihkeästi. Säveltäjinä Pfitznerin esikuvia olivat ennen muita Robert Schumann ja Richard Wagner, eikä hän pyrkinyt värikkyyteen ja suuriin tehoihin, toisin kuin maanmiehensä ja ikätoverinsa Richard Strauss. Paljolti tämän vuoksi Pfitzner on pysynyt melko tuntemattomana säveltäjänä saksankielisten maiden ulkopuolella.


title: Hans Pfitzner

text: Häntä on pidetty natsien myötäilijänä, joka näki natsi-Saksassa mahdollisuuden kansakunnan uudistumiseen. Pfitzner vastusti jazz-musiikkia ja Arnold Schönbergin edustamaa modernismia erityisesti esseessään "Die neue Ästhetik der musikalischen Impotenz" (Musiikillisen kyvyttömyyden uusi estetiikka) vuodelta 1920.


title: Jury Chechi

text: Jury Dimitri Chechi (s. 11. lokakuuta 1969 Prato) on italialainen entinen telinevoimistelija, jonka erikoisalaa olivat renkaat. Chechi sai nimensä kosmonautti Juri Gagarinin mukaan.


title: Jury Chechi

text:
Chechin ensimmäiset kilpailut olivat Toscanan alueelliset kilpailut vuonna 1977. Vuonna 1984 hän pääsi kansalliseen juniorivalmennusryhmään.
Vuosina 1994, 1995, 1996 ja 1997 hän voitti renkailla MM-kultaa, vuosina 1990, 1992, 1994 ja 1996 EM-kultaa ja Atlantan olympialaisissa olympiakultaa. Hän teki paluun vielä 35 vuoden iässä Ateenan olympialaisiin, missä hän saavutti pronssia.


title: Daniel Tynell

text: Daniel Tynell (s. 6. tammikuuta 1976) on ruotsalainen maastohiihtäjä. Tynell on erikoistunut ylipitkiin matkoihin ja on 90 kilometrin mittaisen Vaasahiihdon kolminkertainen voittaja vuosilta 2002, 2006 ja 2009. Oberammergaun 50 kilometrin kilpailun hän voitti vuosina 2007 ja 2008 ja sijoittui neljänneksi vuonna 2006. Otepäässä hän sijoittui kolmanneksi 63 kilometrin kilpailun vuonna 2007. 54 kilometrin Birkebeinerrennetissä hän sijoittui toiseksi vuonna 2006. Hiihdon maailmancupissa Tynellillä on yksi voitto, kun vuoden 2006 Vaasahiihto kuului maailmancupiin. Lisäksi hän sijoittui neljänneksitoista maailmancupiin kaudella 2003–2004 kuuluneessa Marcialongassa (70 km). Ruotsin mestaruuskilpailussa Tynell on parhaimmillaan ollut viides 15 kilometrillä vuonna 2006.


title: Katerma

text: Katerma on kylä Kainuussa Kuhmon kaupungissa, Oulun läänissä. Kylä sijaitsee Kuhmon länsilaidalla, Sotkamon rajalla, noin 30 kilometrin päässä kaupungin keskustasta. Katermaksi kutsutaan melko laajaa aluetta, mutta kylän ytimenä voidaan pitää 1980-luvun lopulla lakkautetun Katerman koulun koulupiiriä. Entinen Katerman koulu sijaitsee Kuhmon suurimman järven, Ontojärven, läntisimmän osan, noin 5 kilometriä pitkän Heinälahden pohjoisrannalla.


title: Katerma

text: Oulujärven vesistön valuma-alueeseen kuuluvat Kuhmon alueet laskevat vetensä Katerman halkaisevan Ontojoen kautta. Jokeen rakennettiin 1950-luvulla Katerman voimalaitos, joka on edelleen toiminnassa. Katerman kylä oli elävimmillään juuri voimalaitoksen rakentamisen aikoihin, jolloin alueella oli mm. oma kyläkauppa ja ensiapuasema. Kylässä on paljon jäljellä merkkejä tuolta ajalta. Voimalaitoksen lisäksi kylän nähtävyyksiin kuuluvat Tervasalmeen vuonna 1935 valmistunut teräsbetoninen museosilta sekä Jauhovaaran luontopolku.


title: Katerma

text: Kylällä toimii kyläyhdistys Katerma-Seura ry. Seuran toimintaan kuuluvat esimerkiksi matkat eri kohteisiin. Kylällä toimii myös metsästysseura Tervasalmen Hirvimiehet. Vierailijoille kylällä on tarjottavana mm. majoituspalveluja, luonnon herkkuja ja luontoon liittyviä harrastuksia.


title: Aurora toolset

text: Aurora toolset tai Aurora toolkit on BioWaren Neverwinter Nights-pelille kehittämä editori. Editorilla jolla voi tehdä omia kenttiä, kampanjoita ja modeja . Editori on mukana pelin asennuslevyllä. Aurora toolset ei nimensä mukaisesti ole pelkästään kenttäeditori, vaan useiden työkalujen kokoelma. Kenttäeditorin lisäksi työkaluihin kuuluvat skriptieditori, keskustelueditori ja objektieditori.


title: Aurora toolset

text: Aurora toolset-editoriin voi myös tuoda muilla työkaluilla tuotettua materiaalia, esimerkiksi 3D-mallinnusohjelmilla tehtyjä objekteja tai uutta musiikkia.


title: Mall Tycoon

text: Mall Tycoon on Holisticin kehittämä, Take Two:n vuonna 2002 julkaisema tietokonepeli, jossa tavoitteena on rakentaa tuottava kauppakeskus.


title: Mall Tycoon

text: Alussa pelaajalle annetaan vain asfaltilla päällystetty tontti, josta pitäisi tulla 3-kerroksinen ostoskeskus. Ostoskeskuksen pitäisi täyttää kansalaisten perustarpeet kuten ruoka, vaatteet, meikit ynnä muut sellaiset. Kaupoista pitää myös löytyä erikoisempia pisteitä kuten rasvaimu, hammaslääkäri, leipomo ja huonekaluliike. Ostoskeskuksessa käy eri ikäisiä ihmisiä, joten kaikki tuotteet eivät välttämättä kiinnosta kaikkia.


title: Mall Tycoon

text: Pelaajan pitää palkata siivoojia, vartijoita ja muuta henkilökuntaa, jotta ostoskeskus pysyisi järjestyksessä. Kauppakeskus ei tietenkään synny tyhjästä vaan pelaajan täytyy muurata seinää, asettaa portaikkoja, palkata henkilökuntaa ja asettaa puodit itse. Kauppakeskustaan voi koristella ostamalla sinne kukkapenkkejä, suihkulähteitä, patsaita, penkkejä ynnä muita. Tuotteetkaan eivät ilmesty tyhjästä vaan ne pitää tilata ja ne syövät budjettia.


title: Mall Tycoon

text: Ostoskeskus voi myös houkutella nuorisoa joka yleensä johtaa ilkivaltaan. Ostoskeskuksesta voi myös tulla avaruusolioiden ykköskohde. Peli tarjoaa yli 60 erilaista esinettä ja 15 liikeideaa.


title: Enrico Fabris

text: Enrico Fabris (s. 5. lokakuuta 1981 Asiago, Italia) on italialainen pikaluistelija.


title: Enrico Fabris

text: Tammikuussa 2005 Fabris voitti talviuniversiadeissa 1 500 ja 5 000 metrin kilpailut ja oli kolmas 1 000 metrillä. Matkakohtaisissa MM-kilpailuissa hän saavutti hopeaa joukkuetakaa-ajossa.


title: Enrico Fabris

text: Kansainvälisen läpimurtonsa Fabris teki vuonna 2006, jolloin hän voitti kolme maailmancupin osakilpailua, Euroopan mestaruuden, yleisluistelun MM-hopeaa sekä Torinon olympialaisissa kultaa 1 500 metrillä ja joukkuetakaa-ajossa (yhdessä Matteo Anesin, Stefano Donagrandin ja Ippolito Sanfratellon kanssa) sekä pronssia 5 000 metrillä. Hän on kautta aikain ensimmäinen italialainen pikaluistelun olympiamitalisti. Vuonna 2007 hän saavutti yleisluistelun EM- ja MM-hopeaa sekä matkakohtaisissa MM-kilpailuissa hopeaa 5 000 metrillä.


title: Enrico Fabris

text: Marraskuussa 2007 Fabris luisteli Salt Lake Cityssä 5 000 metrin maailmanennätyksen 6.07,40. Tammikuussa 2008 hän sai EM-pronssia. 2008 matkakohtaisissa MM-kisoissa Naganossa hän saavutti hopeaa 5 000 ja 10 000 metrillä sekä joukkuetakaa-ajossa. Vuonna 2009 hän sai yleisluistelun MM-pronssia ja 2010 EM-hopeaa.


title: Lovecraft and Witch Hearts

text: Lovecraft and Witch Hearts (CDMFN 285) on Cradle of Filthin kuudentena albumina pidetty levy. Tosiasiallisesti levy on lähinnä "Best of" -tyylinen kahden levyn pituinen kokoelma. Levy koostuu yhtyeen omista kappaleista, lainakappaleista, sekä remixeistä.


title: Lovecraft and Witch Hearts

text: Tässä mainitut kappaleet eivät ole kokonaisuudessaan yhtyeen omaa käsialaa:Levyn materiaali on nauhoitettu vuosien 1996 ja 2002 välillä, ja levy on julkaistu vuonna 2002.


title: ZIS-110

text: ZIS-110 on Zavod Imeni Lihatševan vuosina 1945 - 1959 valmistama limousiini. Autoa valmistettiin seitsemänpaikkaisena ja neliovisena limousiinina (ZIS-110(15)), viisiovisena ambulanssina (ZIS-110A), neliovisena avomallina (ZIS-110B(15)). Ajoneuvoa valmistettiin myös panssaroituna ZIS-115 mallina Neuvostoliiton ylimmän johdon käyttöön.


title: ZIS-110

text: ZIS-110 tuotanto ajatuksena sai alkunsa 1943, kun neuvostoliittolainen kauppavaltuuskunta oli vierailulla Yhdysvalloissa Packardin tehtailla hankkiakseen lentokonemoottoreita. Autoon liittyen laivattiin Neuvostoliittoon Packardin vanhoja tuotantokoneita ja ensimmäiset ZIS-100:t valmistettiin 1945. Sarjavalmistukseen päästiin 1946 ja auto oli sarjavalmistuksessa 1946-1959.


title: ZIS-110

text: ZIS-110 on kopio vuoden 1938 Packard 180:sta. Siinä on suora kahdeksansylinterinen iskutilavuudeltaan 6,1 litran vetoinen ja teholtaan 137-hevosvoimainen moottori. ZIS-110:n huippunopeus on 140 km/h ja massa 2 720 kg. Sen valmistusmäärä oli noin 2 080 kappaletta.


title: ZIS-110

text: Josif Stalinin vuoden 1949 ZIS-110 on nykyään suomalaisomistuksessa.


title: ZIS-110

text: Nikita Hruštšov lahjoitti valtiovierailun yhteydessä syyskuussa 1953 silloiselle pääministeri Urho Kekkoselle ZIS-110:n, samanlainen auto lahjoitettiin myös presidentti Paasikivelle joulukuussa 1955, auto on nykyään näytteillä Vehoniemen automuseossa. Kekkoselle lahjoitettu ZIS-110 on Mobilia-museossa.


title: ZIS-110

text: Suomeen lahjoitetut ZIS:t olivat vuoden 1948 valmistetta, mutta peruskorjattuja. Kesällä 1962 valtioneuvosto luovutti ZIS:t pääesikunnan kuljetusosastolle, mistä ne tulivat kenraalien käyttöön. Autojen käyttö pääesikunnan palveluksessa päättyi 1964. Mobiliassa oleva SA-36 -rekisterinumeron saanut ZIS-110 päätyi Sotamuseolle ja Vehoniemen automuseossa oleva SA-37 -rekisterinumeron saanut päätyi huutokaupalla yksityishenkilölle.


title: ZIL-111

text: ZIL-111 on Zavod Imeni Likhachevan vuosina 1958–1963 valmistama seitsemänpaikkainen, neliovinen limousiini. Autoa valmistettiin myös ilmastoituna (111A) ja avokorisena (ZIL-111V, 1960–1962). Sen suunnittelussa oli saatu selvästi vaikutteita aikansa yhdysvaltalaisista autoista. Siinä on 5 996 kuutiosenttinen, 200 hv V8-moottori ja kaksivaihteinen automaattivaihteisto.


title: ZIL-111

text: ZIL-111:stä valmistettiin 1963–1967 uudella korilla varustettua ZiL-111G mallia.


title: ZIL-114

text: ZIL-114 on Zavod Imeni Likhachevan 1967-1985 valmistama seitsemänpaikkainen, neliovinen limusiini. Sen muotoilu oli päivitys vanhemmista malleista ja siitä tuli edeltäjäänsä kulmikkaampi. Autoissa on nahkaverhoilu, sähköikkunat ja -peilit sekä keskuslukitus. ZIL-114:ssä on 6 959 kuution V8-moottori, jonka teho on noin 300 hv (221 kW) ja kaksivaihteinen automaattivaihteisto.


title: ZIL-114

text: ZIL-114:stä alustalle rakennettiin myös ZIL-119 -pikkubussia.


title: George Orton

text: George Orton (10. tammikuuta 1873 Strathroy, Ontario, Kanada – 26. heinäkuuta 1958 Meredith, New Hampshire, Yhdysvallat) oli kanadalainen juoksija ja ensimmäinen kanadalainen olympiavoittaja.


title: George Orton

text: 1800-luvun loppupuolella Orton opiskeli ensin Toronton yliopistossa ja vaihtoi myöhemmin Pennsylvanian yliopistoon vuonna 1893, jolloin hän oli jo Pohjois-Amerikan parhaita juoksijoita. Hän voitti useita juoksukilpailuja maililla, kahdella maililla ja estejuoksussa. Hänen kerrotaan voittaneen urallaan 121 juoksukilpailua. Hänen mailin ennätyksensä 4.21,8 säilyi Kanadan ennätyksenä 30 vuoden ajan.


title: George Orton

text: Vuonna 1896 Orton valmistui tohtoriksi, mutta jatkoi juoksu-uraansa. 1900 Pariisin olympialaisissa hän edusti oman yliopistonsa joukkuetta ja osallistui sekä 2 500 että 4 000 metrin estejuoksuun ja 400 metrin aitajuoksuun. Hän voitti kultaa 2 500 metrin esteissä, oli aitajuoksussa pronssilla ja 4 000 metrin esteissä viides.


title: George Orton

text: Myöhemmin Orton toimi valmentajana Pennissä ja kirjoitti kirjoja yleisurheilun historiasta. Hän kuoli 85 vuoden iässä.


title: Majuri maantieltä

text: Majuri maantieltä on Ossi Elstelän ohjaama rillumarei-tyyppinen farssielokuva vuodelta 1954. Väärinkäsityksiin perustuvista kommelluksista kertovan elokuvan tekee historiallisesti mielenkiintoiseksi se, että Puolustusvoimien ylin johto suuttui elokuvasta ja kieltäytyi myöhemmin kaikesta yhteistyöstä elokuvan tuottaneen Suomen Filmiteollisuuden kanssa sen kuvatessa "Tuntematon sotilas" -elokuvaa. Varsin lyhyessä elokuvassa on muutamia iltamanumeroita.


title: Majuri maantieltä

text: Masa Pikkarainen (Masa Niemi) on sympaattinen pieni kulkuri, joka ajautuu varuskuntaan ja saa sattumalta ylleen majurin univormun. Upseerit olettavat hänen olevan tarkastava upseeri, jonka saapumisesta varuskuntaan he ovat kuulleet huhuja. Pikkaraisella on mukanaan romanimies, jonka uskotaan olevan hänen adjutanttinsa. Heimonsa tavoille uskollisena tämä suunnistaa hevostalleille Niemen lähtiessä kohti erinäisiä kommelluksia ympäri varuskuntaa. Niemi käy muun muassa saunassa, jossa joutuu pienen kokonsa vuoksi varusmiesten pilkan kohteeksi, mutta nämä kauhistuvat, kun näkevät hänen pukeutuvan majurin univormuun.


title: Majuri maantieltä

text: Romanimiestä esittävä Armas Jokio poikkeaa markkinoille kauppaamaan armeijan hevosta, jonka onnistuu useammalla peräkkäisellä kaupalla ostamaan takaisin ja saamaan vieläpä yhden hevosen lisää. Elokuva etenee Reino Helismaan käsikirjoituksen pohjalta kömpelösti kohtauksesta toiseen, kunnes loppuhuipentumana nähdään Masa Niemen kaksoisrooli omana kaksoisveljenään, joka todellakin on varuskuntaan tarkastukselle saapunut upseeri. Tässä vaiheessa kulkuri on paljastunut, mutta veljekset kohtaavat lämpimissä merkeissä.


title: Majuri maantieltä

text: Kulkuriveli lähtee varuskunnasta jatkamaan huoletonta elämäänsä. Romanimiehen palatessa markkinoilta hevosineen ei kulkuriveljensä näköinen upseeri luonnollisesti tunne romanimiestä. Romanimies, joka on tällä välin saanut vaimonsa mukaan, ei voi ymmärtää kulkuriksi edelleen luulemansa upseerin tylyä käytöstä vaan poistuu varuskunnasta tuhahdellen palautettuaan armeijalle kuuluvan hevosen.


title: Majuri maantieltä

text: Puolustusvoimien ylin johto suuttui elokuvasta. Puolustusvoimat kieltäytyi myöhemmin kaikesta yhteistyöstä Suomen Filmiteollisuuden kanssa sen kuvatessa "Tuntematonta sotilasta". Erityisesti Puolustusvoimain komentaja jalkaväenkenraali Kaarlo Heiskanen oli syvästi loukkaantunut suomalaisten upseerien karikatyyrisestä kuvaamisesta jäykkää kuria noudattavina tomppeleina sekä Puolustusvoimien saattamisesta naurunalaiseksi. Kerrotaan Heiskasen todenneen puolustusvoimilta "Tuntemattomaan" apua pyytäneelle filmiväelle: "Koska teitte sellaisen elokuvan kuin 'Majuri maantieltä', ette saa remmin pätkääkään!" Väinö Linnan elämäkerran kirjoittaja Yrjö Varpio pitää kuitenkin todennäköisempänä perusteena päätökseen ulkopoliittisia syitä.


title: Majuri maantieltä

text: Suomen Filmiteollisuus oli jo lisännyt alkuteksteihin viestin:


title: Beefeater

text: Beefeater tarkoittaa seuraavia asioita:


title: Charles Bennett

text: Charles Bennett (28. joulukuuta 1870 Shapwick – 9. maaliskuuta 1949 Bournemouth) oli brittiläinen juoksija. Ammatiltaan hän oli veturinkuljettaja.


title: Charles Bennett

text: Bennet oli 1800–1900-lukujen vaihteessa maansa parhaita pitkien ja keskipitkien matkojen juoksijoita. Hän voitti Englannin amatöörimestaruuden neljällä maililla vuonna 1897 ja maastojuoksumestaruuden vuosina 1899 ja 1900, jolloin hän voitti mestaruuden myös maililla ja pääsi Pariisin olympialaisiin. Pariisin kisojen 1 500 metrillä Bennett johti koko kisan ja voitti myös paikallisen suuruuden ja ennakkosuosikin Henri Delogen. Hänen voittoaikansa 4.06,2 oli silloinen maailmanennätys. Aika paransi Edwin Flackin edellistä olympiaennätystä 27 sekuntia. Bennett voitti Pariisista myös toisen olympiakullan 5 000 metrin joukkuekilpailusta. Hän saavutti vielä hopeaa 4 000 metrin estejuoksusta joukkuetoverinsa John Rimmerin takana.


title: Charles Bennett

text: Bennett kuoli Bournemouthissa 78 vuoden iässä.


title: Burlington

text: Burlington on kaupunki Yhdysvaltain Vermontin osavaltion pohjoisosassa Champlainjärven rannalla. Kaupunki on Chittendenin piirikunnan keskus ja asukasluvultaan Vermontin suurin kaupunki. Burlingtonin asukasluku oli vuoden 2010 väestönlaskennan mukaan 42 417. Kaupungissa sijaitsee Vermontin yliopisto, minkä lisäksi se on Vermontin teollisen tuotannon keskus.


title: Burlington

text: Burlington sijaitsee Vermontin osavaltion pohjoisosassa Champlainjärven itärannalla. Lähistöllä kohoavat lännessä Green Mountains -vuoret ja idässä Adirondack-vuoret. Burlingtonin suurempaan metropolialueeseen kuuluvat myös South Burlingtonin ja Winooskin kaupungit, sekä Essex Junctionin kylä.


title: Burlington

text: Ensimmäinen nykyisen Burlingtonin alueella vieraillut eurooppalaistaustainen henkilö oli ranskalainen tutkimusmatkailija Samuel de Champlain vuonna 1609. Alueella asuneet irokeesit kävivät yhteenoton Champlainin retkikunnan kanssa ja myöhemmin he taistelivat brittien puolella ranskalaisia vastaan seuraavien vuosikymmenten kuluessa käytyjen useiden sotien aikana. Nykyisen Vermontin alue kuului pitkään osana New Yorkin siirtokuntaa vaihtelevasti Britannian kuninkaalle, kuvernööreille tai maaomistuksilla keinotelleille. Hallinnollisesti Burlingtonin perusti New Hampshiren kuvernööri Benning Wentworth vuonna 1763. Nimensä paikka sai Burling-suvun mukaan ja sen ensimmäiset siirtolaiset saapuivat vuonna 1773. Vermontin asukkaat tunnettiin itsenäisyydentunnostaan ja esimerkiksi paikallinen Green Mountain Boys -miliisi pyrki ajamaan alueelta newyorkilaiset siirtolaiset ja estämään alueen liittämisen muihin osavaltioihin. Yhdysvaltain vapaussodan Vermontin tasavalta julistautui itsenäiseksi vuonna 1776 ja se liittyi unioniin vasta vuonna 1791. Vuoden 1812 sodan aikana Burlingtonissa toimi amerikkalaisten tykistöpattereja, jotka kävivät yhteenottoja Champlainjärvellä toimineen brittilaivaston alusten kanssa.


title: Burlington

text: Alueella pitkään merkittävässä asemassa ollut metsätalous alkoi taantua 1800-luvun puolella, mutta sen tilalle Burlingtoniin alkoi kehittyä puunjalostukseen liittynyttä teollisuutta. Teollisuuden myötä alueelle saapui myös kanadanranskalaisia siirtolaisia ja vuonna 1850 Burlingtoniin perustettiin Yhdysvaltojen ensimmäinen kanadanranskalainen katolilainen seurakunta. yhdysvaltain sisällissota aiheutti taloudellisen laskukauden ja monet paikalliset muuttivat Yhdysvaltain alueille lännessä. Huomattava käänne koettiin vuonna 1957, jolloin IBM avasi Burlingtoniin tuotanto- ja suunnittelukeskuksen tietokoneiden osille.


title: Burlington

text: Burlington on Vermontin osavaltion teollisen tuotannon keskus. Paikalliseen teolliseen tuotantoon lukeutuvat esimerkiksi ilmavoimien aseiden tuotanto, sementti- ja elintarviketeollisuus, sekä lumilautojen ja vahterasiirapin tuotanto. Viime aikoina palvelualan merkitys on kuitenkin noussut teolliseen tuotantoon nähden.


title: Burlington

text: Kotitalouksien keskimääräiset vuosittaiset ansiot Burlingtonissa aikavälillä 2012–2016 olivat 46 754 USD ja henkilöä kohden 25 231 USD. 25,1 % väestöstä eli köyhyysrajan alapuolella.


title: Burlington

text: Burlingtonin asukasluku oli vuoden 2010 väestönlaskennan mukaan 42 417 ja vuoden 2017 arvion mukaan 42 239. Kaupungin asukkaista 85,7 % oli taustaltaan valkoisia, 6 % aasialaisia, 2,6 % latinoja mistä tahansa rodusta ja 4,9 % afroamerikkalaisia. 13,9 % kaupungin asukkaista puhui kotonaan jotakin muuta kieltä, kuin englantia ja 11,9 % kaupungin asukkaista oli syntynyt ulkomailla.


title: Burlington

text: Vuonna 1791 perustettu Vermontin yliopisto sijaitsee Burlingtonissa ja muita paikallisia oppilaitoksia ovat Champlain College ja Trinity College of Vermont.


title: Tuoppajärvi

text: Tuoppajärvi () on Karjalan tasavallan kolmanneksi suurin järvi Laatokan ja Äänisen jälkeen. Koko Venäjän mittakaavassa se on 11. suurin järvi. Tuoppajärvi sijaitsee Karjalan tasavallan pohjoisosassa Koutajoen vesistössä, ja kuuluu Louhen piiriin. Venäläiskartoissa järvi on vuodesta 1966 lähtien esitetty usein osana tuolloin rakennettua vesivoimalaa palvelevaa Koutajoen tekojärveä ().


title: Tuoppajärvi

text: Tuoppajärven vesipinta-ala on 986 km², kokonaispinta-ala 144 saaren kanssa 1 050 km. Vesistön pinta-ala on 3 530 km. Järven keskisyvyys on 15,2 metriä ja syvin kohta on 56 metriä. Järven vesitilavuus on 14,9 km. Järven pituus luode-kaakkosuunnassa on noin 75 kilometriä ja leveys noin 40 kilometriä. Vedenpinnan taso on noin 109–110 metriä merenpinnan yläpuolella. Vesi on kirkasta, sillä järven näkösyvyys on 6–8 metriä. Järven pintaveden lämpötila kohoaa heinäkuussa 15–18 °C:een. Järvi on jäässä marraskuusta toukokuulle.


title: Tuoppajärvi

text:
Tuoppajärvi laskee Sohjananjokea myöten luoteeseen, Pääjärveen. Järvessä on 144 saarta, joista suurin on länsiosan Pyhäsaari (myös Eläjiensaari). Pyhäsaaressa sijaitsi aikoinaan vanhauskoisten luostari, joka hävitettiin 1800-luvulla. Lisäksi järven länsirannalla on sijainnut Skiitan nunnaluostari. Järven rannoilla oli aikoinaan monia suuria kyliä, mutta monet niistä ovat nykyisin autioina. Vienan Karjalasta kansanrunoja kerännyt Elias Lönnrot kävi runonkeruumatkoillaan myös Tuoppajärven Pyhäsaaressa.
Suurin asutuskeskus on järven pohjoisrannikolla sijaitseva Kiestinki.


title: Tuoppajärvi

text: Tuoppajärvi on hyvin kalaisa. Siitä pyydetään mm. siikaa, muikkua, harjusta ja kuoretta. Vesistöalueella harjoitetaan vesimatkailua, mm. koskimelontaa.


title: Ellery Clark

text: Ellery Harding Clark (13. maaliskuuta 1874 Itä-Roxbury, Massachusetts, Yhdysvallat – 17. helmikuuta 1949) oli yhdysvaltalainen pituus- ja korkeushyppääjä. Clarkin uran huippuvuodet ajoittuivat 1800- ja 1900-luvun vaihteen tietämille, jolloin hän oli maailman huipulla.


title: Ellery Clark

text: Clark voitti Ateenan olympialaisissa vuonna 1896 kultaa sekä pituus- että korkeushypyssä. Kisojen pituushyppykilpailussa Clark käytti hattuaan askelmerkkinä, mutta kilpailun tuomarina toiminut kuningas Konstantinos poisti hatun kahdesti, koska sellainen oli hänen mielestään ammattilaisten touhuja. Vasta kolmannella yrityksellään Clark sai aikaan kunnon hypyn, 635 senttimetriä, mikä riitti kultamitaliin. Korkeushypyssä hän ylitti 181 senttimetriä, kun pahimmat kilpakumppanit ja maanmiehet James Connolly ja Robert Garrett ylittivät riman 165 senttimetrin korkeudelta. Clarkin voittotulokset olivat lajien ensimmäiset olympiaennätykset.


title: Ellery Clark

text: Clark ei koskaan voittanut maansa mestaruutta kummassakaan hyppylajissa, mutta voitti vuosina 1897 ja 1903 Amerikan amatöörimestaruuden moniottelussa. Hän osallistui myös 1904 Saint Louisin olympialaisissa 1904 yleisurheilun moniotteluun, mutta joutui keskeyttämään kilpailun. Hän jatkoi urheilu-uraansa ja harrasti kilpakävelyä 56-vuotiaaksi saakka. Elämänsä aikana hän toimi monissa ammateissa, muun muassa kirjailijana, lakimiehenä, urheiluvalmentajana, opettajana sekä Bostonin kaupunginvaltuuston jäsenenä.


title: Aavasaksa

text: Aavasaksa on vaara Ylitornion kunnassa Tornionjoen varrella 70 kilometrin päässä Torniosta ja noin viiden kilometrin päässä Ylitornion keskustasta pohjoiseen. Sen korkeus on 242 metriä merenpinnasta, ja se on selvästi lähiseudun vaaroja korkeampi. Aavasaksa on vanhastaan ollut tunnettu maisemanähtävyys ja näköalapaikka, ja se on yksi ympäristöministeriön valitsemista 27 virallisesta kansallismaisemasta.


title: Aavasaksa

text: Aavasaksan rinteillä on näkyvissä jääkauden jälkeisen, Saksasta Lappiin ulottuneen Ancylusjärven muinaista huuhtoutunutta rantakivikkoa. Aavasaksa-nimen oletetaan saaneen alkunsa saksalaisten hansakauppiaiden ylläpitämistä kulttuurisuhteista.


title: Aavasaksa

text: Ranskan tiedeakatemia teki Pierre Louis Moreau de Maupertuis’n johdolla geofysikaalisia mittauksia Aavasaksalla vuosina 1736–1737. Aavasaksa oli myös Struven ketjun yksi mittauskohde 1800-luvun alkupuoliskolla ja sellaisena nimetty Unescon maailmanperintökohteeksi.


title: Aavasaksa

text: Aavasaksalla on lomakylä ja hiihtokeskus, kahvila ja näkötorni sekä vuonna 1882 rakennettu Keisarinmaja. Vaara tunnetaan Suomen eteläisimpänä pisteenä, jossa voidaan juhannuksena nähdä keskiyön aurinko. Varsinkin 1950- ja 1960-luvuilla siellä pidettiinkin vuosittain suuri juhannusjuhla, jonne saapui joka vuosi tuhansittain ihmisiä. Aavasaksalla on järjestetty myös Aawastock-rockfestivaaleja.


title: Aavasaksa

text: Lontoossa sijaitsevassa Harrodsin luksustavaratalon ravintoloissa ja kahviloissa myydään talon vetenä aavasaksalaista lähdevettä.


title: Aavasaksa

text: Tengeliö on Tornionjoen itärannalla lähellä Aavasaksan vaaraa sijaitseva kylä. Sen kautta kulkevat valtatie 21 ja Kolarin rata. Kylästä johtaa vuonna 1965 valmistunut kantatien 98 silta Tornionjoen yli Ruotsin Ylitornion keskustaan Matarenkiin. Kylässä on aikoinaan ollut myös rautatieasema, joka ei enää ole kaupallisen liikenteen käytössä.


title: Unionismi (Irlanti)

text: Unionismi on ideologia, jonka kannattajat haluavat säilyttää Pohjois-Irlannin osana Ison-Britannian ja Pohjois-Irlannin yhdistynyttä kuningaskuntaa. Nimitys unionismi tulee siitä, että Irlanti liitettiin Isoon-Britanniaan vuonna 1800 sopimuksella, jonka nimi oli "Act of Union 1800". Unionismin kannattajat ovat unionisteja. He ovat usein protestantteja, ja heitä voidaan kutsua myös lojalisteiksi, koska he ovat lojaaleja Yhdistyneen kuningaskunnan monarkille.


title: Unionismi (Irlanti)

text: Irlannin tasavalta itsenäistyi vuonna 1922 ja vetäytyi liitosta, johon tahtoi kuitenkin jäädä kuusi saaren pohjoisosan kreivikuntaa. Ulsterin alueella asuville unionismi on luonnollinen vaihtoehto, sillä sitä asuttivat alkujaan Englannista ja Skotlannista 1600-luvulla muuttaneet ihmiset.


title: Unionismi (Irlanti)

text: Unionistisia puolisotilaallisia järjestöjä ovat muun muassa Ulster Defence Association ja Ulster Volunteer Force.


title: Unionismi (Irlanti)

text: Historiassa unionisteilla on tarkoitettu myös Irlannin itsenäisyyden vastustajia.


title: Tärykalvo

text: Tärykalvo ("membrana tympanica") on korvassa sijaitseva noin senttimetrin halkaisijaltaan oleva ohut kalvo, joka on kiinnittynyt korvakäytävän reunoihin ja vasaran varteen. Tärykalvo välittää ilman värähtelyn kuuloluihin ja erottaa korvakäytävän välikorvasta. Tärykalvo voi rikkoutua kovasta äänestä tai iskusta, mikä voi johtaa ainakin väliaikaiseen kuulovaurioon. Tärykalvo pystyy kuitenkin uusiutumaan. Terve tärykalvo on helmenharmaa. Lievää kipua ja tukkoisuuden tuntua korvassa voi aiheuttaa esimerkiksi välikorvaan kehittynyt alipaine, jolloin tärykalvo vetäytyy sisäänpäin.


title: Aaltoputki

text: Aaltoputki on radiotekniikassa käytetty mikroaaltojen siirtolinja. Yleensä se on metallinen putki, jota käytetään esimerkiksi tutkan osana. Aaltoputkessa kuljetetaan mikroaaltoja lähettimestä antenniin ja antennista vastaanottimeen. Aaltoputki kestää enemmän tehoa ja on vähähäviöisempi kuin koaksiaalikaapeli. Aaltoputkia käytetään myös optiikassa ja akustiikassa.


title: Aaltoputki

text: Sähkömagneetinen kenttä etenee aaltoputkessa joko TE- tai TM-muodossa. Taajuuden ja putken mittojen yhteensopivuuden vuoksi kenttä heijastuu putken sisäpinnasta ja siirtyy aaltoputkessa lähes häviöttä. Aaltoputken optimaalinen mitoitus määräytyy suoraan siirrettävästä taajuudesta. Kyse on suorakaiteen muotoisesta, elliptisestä tai pyöreästä kupariputkesta, jonka sisäpinta voi olla hopeoitu häviöiden vähentämiseksi. Nyrkkisääntönä aaltoputken aukon pitkä sivu on suunnilleen aallonpituuden suuruinen eli 3 GHz taajuudella aukon pitkän sivun pituus on noin 10 cm. Aaltoputken aukon lyhyt sivu on puolet pitkästä sivusta.


title: Aaltoputki

text: Poikkileikkaukseltaan elliptinen tai pyöreä aaltoputki voi olla taipuisaa ja sillä saadaan aikaan jouhevia mutkia toisin kun suorakaideputkella, jossa käytetään yleensä jäykkiä kaaria ja kulmapaloja. Taipuisa suorakaideputki muodostuu haitarimaisista nivelistä, joiden vuoksi siihen syntyy häviöllissyyttä. Aaltoputkia käytetään 1 GHz taajuudesta ylöspäin, sillä tätä matalammilla taajuuksilla aaltoputken koko on huomattava.


title: Lojalismi

text: Lojalismi tarkoittaa uskollisuutta vallitsevalle hallitusvallalle tai hallitsijalle, varsinkin sodan tai vallankumouksen aikana. Erityisesti sillä voidaan tarkoittaa:


title: Golden Sounds Band

text: Golden Sounds Band oli kenialainen yhtye, jonka musiikissa yhdisteltiin rumban ja soukousin vaikutteita. Yhtye perustettiin vuonna 1996. Sen keulahahmo oli tansanialaissyntyinen saksofonisti Twahir Mohamed (1950–2004). Vuonna 2004 yhtyeen kappale ”Hasidi Hana Sababu” julkaistiin kokoelmalevyllä "The Rough Guide to the Music of Kenya".


title: Uukuniemen kirkko

text: Uukuniemen kirkko on yksi Parikkalan luterilaisen seurakunnan kolmesta kirkosta. Se sijaitsee Uukuniemen kirkonkylässä. Kirkko kuului aiemmin Uukuniemen seurakunnalle, joka yhdistettiin Parikkalan seurakuntaan vuonna 2005.


title: Uukuniemen kirkko

text: Ei ole tarkkaa tietoa siitä, kuinka mones Uukuniemen nykyinen kirkko on. Uukuniemen luterilainen seurakunta muodostettiin vuoden 1617 jälkeen ja siihen kuului myös Kesälahti vuoteen 1721 asti. Tiettävästi seurakunnan ensimmäinen kirkko oli rakennettu vuonna 1642 ja se oli sijainnut Kesälahden kylässä. Uukuniemen Pyhämäelle oli valmistunut uusi kirkko vuonna 1692, mutta se tuhoutui salaman polttamana jo vuonna 1694. Tämän jälkeen täytyi ottaa vanha huonokuntoinen kirkko uudelleen käyttöön, kunnes se saatiin korvattua jälleen uudella, vuonna 1699 Ertonmäelle valmistuneella kirkolla. Uukuniemen Papinniemellä ovat sijainneet ortodoksinen kylä ja kirkko, mutta oli hylätty 1950-luvulla.


title: Uukuniemen kirkko

text: Nykyinen kirkko on rakennettu puusta vuonna 1793 ja vihittiin käyttöön 1797. Kirkkoa on sittemmin korjailtu useampaan otteeseen, muun muassa 1853, 1909, 1916 ja 1929. Muodoltaan kirkko on ristikirkko, jonka ristikeskuksessa on tornimainen kupoli. Kirkon pituus ja leveys ovat 24 metriä ja kupolin korkeus 23 metriä. Kirkkoa ympäröi kiviaita. Erillinen 26 metriä korkea kellotapuli kirkon vieressä yhdystie 4021:n toisella puolella on kirkkorakennusta uudempi, vuodelta 1853.


title: Uukuniemen kirkko

text: Kirkon alttaritaulun on maalannut taiteilija Mikko Kiljander vuonna 1883. Se on jäljennös Kaavin kirkon alttaritaulusta, jonka on maalannut Adolf von Becker. Taulu, jonka aiheena on "Kristus ristillä", konservoitiin vuonna 2004. Kirkon 18-äänikertaiset urut ovat uudet, vuodelta 1982. Kellotapulissa on kaksi kelloa, joista vanhempi on vuodelta 1860 ja nuorempi vuodelta 1875.


title: Freddie Hubbard

text: Freddie Hubbard (7. huhtikuuta 1938 Indianapolis –29. joulukuuta 2008 Sherman Oaks, Kalifornia) oli yhdysvaltalainen jazztrumpetisti. Hän aloitti uransa soittamalla Wes ja Monk Montgomeryn kanssa Indianapolisissa. Muutettuaan 20-vuotiaana New Yorkiin hän alkoi saavuttaa mainetta soittamalla sellaisten muusikkojen kuten Philly Joe Jones, Sonny Rollins, Slide Hampton, J.J. Johnson, Eric Dolphy ja Quincy Jones kanssa.


title: Freddie Hubbard

text: Vuonna 1961 Hubbard liittyi kuuluisaan Art Blakeyn "Jazz Messengers"-kokoonpanoon.


title: Freddie Hubbard

text: Vuonna 1960 hän levytti ensimmäisen albuminsa nimeltään "Open Sesame" ja seuraavana vuonna hän julkaisi yhteistyössä Wayne Shorterin kanssa neljännen albuminsa, "Ready For Freddie", jota monet pitävät mestariteoksena. 1960-luvulla Hubbard oli mukana myös sellaisilla levyillä, kuten Ornette Colemanin "Free Jazz", Eric Dolphyn "Out to Lunch", Herbie Hancockin "Maiden Voyage" ja John Coltranen "Ascension", jotka kuuluvat jazzin historian merkkipaaluihin. Osa mainituista levyistä edustaa avantgarde-jazzia, mutta Hubbard ei soolourallaan jatkanut tämän tyylin parissa työskentelyä.


title: Freddie Hubbard

text: 1970-luvun alussa Hubbard julkaisi sähköisempiä levyjä. Näistä tunnetuimmat ovat vuonna 1970 julkaistut "Red Clay" sekä "Straight Life", joista ensin mainittua Hubbard on sanonut itse jälkeenpäin parhaaksi levykseen. Levyillä on mukana sähköbasso ja -piano sekä hieman funkmaiset rytmit. Tyyliltään ne eivät kuitenkaan ole varsinaisesti fuusiota. Myöhemmin 1970-luvulla Hubbard julkaisi kaupallisempia levyjä, joiden on sanottu vahingoittaneen hänen mainettaan jazzin kuuntelijoiden parissa.


title: Freddie Hubbard

text: Hubbard julkaisi yhteensä yli 50 albumia. Hän kuoli 70-vuotiaana 29. joulukuuta 2008 saatuaan tapaninpäivänä sydänkohtauksen.


title: Freddie Hubbard

text: Hubbard vieraili yhtyeineen Helsingissä jo 1960-luvulla. Hän esiintyi Pori Jazz -festivaaleilla 1978 kvintetteineen, 1990 McCoy Tynerin kvartetissa ja vuonna 2000 The New Jazz Composers Orchestran kanssa. UMOn solistina häntä kuultiin Helsingissä 1993.


title: Zeniittikaukoputki

text: Zeniittikaukoputki on tähtikaukoputki, joka on pystytetty kiinteästi niin, että se osoittaa aina suoraan ylöspäin, kohti zeniittiä.


title: Zeniittikaukoputki

text: Zeniittikaukoputken etu on se, että kiinteän pystytyksen vuoksi sen kuvakenttä on hyvin vakaa. Toisaalta sillä voi tarkkailla vain hyvin kapeaa osaa taivasta, rengasta jonka kaukoputken kuvakenttä piirtää taivaanpallolle tähtitaivaan liikkuessa Maan pyörimisliikkeen vuoksi. Zeniittikaukoputken tarkoitus onkin tehdä tarkkoja havaintoja zeniitin ympärillä näkyvien tähtien paikoista. Zeniittikaukoputket ovat usein liikuteltavia.


title: Zeniittikaukoputki

text: Ensimmäisen zeniittikaukoputken rakensi vuonna 1669 Robert Hooke, joka yritti mitata formula_1 Draconis -tähden etäisyyttä parallaksin avulla. Hän käytti havainnoissaan zeniittikaukoputkea, joka oli rakennettu hänen taloonsa Lontoossa. Objektiivi oli talon katon läpi kulkevassa putkessa ja okulaaripää kaksi kerrosta alempana lattianrajassa. Hooke ei kuitenkaan ehtinyt tehdä kuin neljä havaintoa, ja hänen tuloksiaan ei uskottu kun hän väitti havainneensa pienen parallaksiliikkeen. Robert Hooken ja Christopher Wrenin suunnittelema Lontoon suuren tulipalon muistomerkki on rakennettu toimimaan myös zeniittikaukoputkena.


title: Iolanda Balaș

text: Iolanda Balaș (, 12. joulukuuta 1936 Timișoara – 11. maaliskuuta 2016) oli romanialainen korkeushyppääjä ja olympiavoittaja.


title: Iolanda Balaș

text: Balaș dominoi naisten korkeushyppyä vuosien 1957–1967 välillä. Hän voitti 150 peräkkäistä kilpailua ja rikkoi maailmanennätyksen 14 kertaa. Balașin hyppäämä ME 191 cm oli viimeinen ulkojalantyylillä tehty ennätys. Se kesti kymmenen vuotta kunnes 1971 Ilona Gusenbauer hyppäsi 192 cm.


title: Iolanda Balaș

text: Vuonna 1960 Rooman olympialaisissa Balaș hyppäsi 185 cm voittaen peräti 14 sentin erolla seuraavaan. Vuoden 1964 kisoissa hän puolusti kultaansa voittaen tuloksella 190 cm, josta hopeamitalisti jäi 10 senttiä. Balaș oli ensimmäinen kaksinkertainen olympiakultamitalisti naisten korkeushypyssä (samaan pystyi myöhemmin Ulrike Meyfarth).


title: Iolanda Balaș

text: EM-kisoissa Balaș voitti kultaa Tukholmassa 1958 ja Belgradissa 1962 sekä hopeaa Bernissä 1954.


title: Iolanda Balaș

text: Hänen uransa korkeushyppääjänä päättyi akillesjänteen repeytymään vuonna 1967.


title: Iolanda Balaș

text: Bukarestin kaupunki nimitti hänet kunniakansalaiseksi 23. lokakuuta 2001.


title: Ähläm Sähläm

text: Ähläm Sähläm on Yleisradion Yle TV1-kanavalla kesällä 2006 lähetetty viihdeohjelma. Ohjelman nimi - oik. Ahlan wa Sahlan - tarkoittaa "Tervetuloa!" arabiaksi.


title: Tuomiojärvi (Jyväskylä)

text: Tuomiojärvi on järvi Jyväskylässä. Kortepohjan, Mannilan ja Viitaniemen asuinalueet sijaitsevat sen rannalla. Tuomiojärvi on 3–4 kilometriä pitkä ja sen pinnan korkeus on 94,4 metriä. Tuomiojärven nimettyjä saaria ovat Muurahaissaari eli Hiekkaranta, Selkäsaari eli Mäntysaari, Lehtisaari, Heinäsaari, Koivusaari ja Lehtosaari. Tuomiojärvi on matala. Suurimmassa osassa Jyväskylää juotiin aikaisemmin Tuomiojärvestä tullutta johtovettä. Tuomiojärveen laskee muun muassa Syväoja Myllyjärvestä. Tuomiojärvi laskee Löylyjokea pitkin Palokkajärveen.


title: Tuomiojärvi (Jyväskylä)

text: Tuomiojärven nimi viittaa arvioiden mukaan eräoikeudenkäyntiin.


title: Tuomiojärvi (Jyväskylä)

text: Tuomiojärven vesi on luokiteltu laadultaan tyydyttäväksi. Veden laadun heikkeneminen johtuu rakennettujen alueiden hulevesistä ja haja-asutuksesta, ilmasta tulevasta kuormituksesta sekä maa- ja metsätaloudesta. Kohde on osa Keski-Suomen vesistöjen parannusohjelmaa, joka on käynnissä vuoteen 2015 saakka. Tavoitteena on saavuttaa vesistön hyvä ekologinen tila vuoteen 2021 mennessä. Veden laatua halutaan parantaa, koska järveä käytetään myös raakavesilähteenä. Järvessä esiintyy kesäisin sinilevää, ja vaikka veden kuormitus on pienentynyt 2000-luvulla, kuormitus on edelleen huolestuttavan suuri.


title: Vanuabalavu

text: Vanuabalavu eli Vanua Balavu on saari Fidžillä. Se on Lausaarten saariryhmän toiseksi suurin saari. Saaren pinta-ala on noin 53 neliökilometriä.


title: Lv

text: Lv tarkoittaa seuraavia:


title: Aaloet

text: Aaloet ("Aloë") on mehikasvisuku heinäpuukasvien ("Xanthorrhoeaceae") heimon alaheimossa "Asphodeloideae", joka vanhemmissa luokitusjärjestelmissä usein luokiteltiin omaksi soihtukasvien ("Asphodelaceae") heimokseen. Sukuun kuuluu yli kolmesataa lajia, jotka kasvavat luonnonvaraisina Afrikan kuivilla alueilla, etenkin Etelä-Afrikan eteläkärjessä ja trooppisen Afrikan vuorilla. Agavet, jotka muistuttavat aaloeita ulkonäöltään, mutta kasvavat Amerikassa, eivät ole aaloeille kovin läheistä sukua.


title: Aaloet

text: Aaloet muistuttavat ulkonäöltään ananaksen lehtiruusuketta. Mehevien lehtien reunat ovat piikikkäät. Kukat ovat pienet, kellomaiset, keltaiset tai punaiset.


title: Aaloet

text: Kasvumuodoltaan aaloet ovat usein pensasmaisia. Jotkin ovat varrettomia, toiset taas 20 m:n korkuisiksi kasvavia puita. Varret ovat tavallisesti haaraisia, ja lehdet sijaitsevat tiheinä ruusukkeina haarojen kärjissä. Lehdet ovat meheviä ja vahapeitteisiä, yleensä reunoiltaan piikkihampaisia. Putkimaiset ja kaunisväriset kukat sijaitsevat pitkien kukintovarsien latvoissa tähkämäisissä tai terttumaisissa ryhmissä.


title: Aaloet

text: Aaloeita on viljelty useita vuosisatoja, ja jo Dioskorides kuvaa niiden ominaisuuksia..


title: Aaloet

text: Aaloeita kasvatetaan koristeina. Monista aaloelajeista käytetään niiden lehdistä saatavaa geelimäistä nestettä kosmetiikan raaka-aineena, mm. ihovoiteena ja palovammojen hoitoon tunnetuimpana lääkeaaloe ("Aloe vera"). Tuorepuristettua ja säilöttyä aloe-geeliä saa myös juomana.


title: Aaloet

text: Joitakin aaloelajeja voidaan kasvattaa ruukkukasvina huoneessa. Niiden hoitaminen ei ole lainkaan vaikeaa, sillä aaloet tarvitsevat vain vähän vettä.


title: Aaloet

text: Aaloehamppu on muutamien aaloeiden syykimpuista koostuvaa kuitua. Sitä käytetään lajien kasvuseuduilla köysien punontaan. "Aloe vera" -kasvista saadaan myös tekstiilien valmistukseen käytettävää aaloekuitua.


title: Aaloet

text: Kasvia kuvataan vertauskuvia käsittelevässä kirjallisuudessa usein agavena. Virheellisesti kumpikin on mainittu kovaa vatsaa parantavina lääkekasveina; tämän vuoksi niitä on pidetty katumuksen ja kärsimyksen symboleina. Aaloeta käytettiin myös palsamoinnissa, koska sen ajateltiin ehkäisevän mätänemistä. Koska aaloe kasvattaa vain yhden korkean kukkavarren, kasvista on muodostunut Neitsyt Marian yhdenkertaisen neitseellisen äitiyden vertauskuva.


title: LV

text: LV on suomalaisen Berner Oy:n omistama tuotesarja, johon kuuluu pesuaineita, hiustuotteita, hygieniatuotteita sekä ihonhoitotuotteita. Berner osti LV-brändin Unileveriltä vuonna 2001.


title: LV

text: LV-tuotesarjan nimi tulee alun perin sanoista Lumi Valko. Tuotesarjan ensimmäinen tuote oli herkän ihon palasaippua, jonka Lumi Valko kehitti yhteistyössä ihotautiopin professori Carl Eric Sonckin kanssa jo lähes 50 vuotta sitten.


title: LV

text: LV-sarjassa on yli 20 tuotetta, jotka kaikki on kehitetty yhdessä Allergia- ja Astmaliiton kanssa. Tuotteet on suunniteltu erityisesti herkälle, allergiselle ja atooppiselle iholle, sekä lapsille. LV-tuotteet kehitetään ja valmistetaan pääasiallisesti Suomessa.


title: Po (täsmennyssivu)

text: Po tarkoittaa seuraavia:Po on seuraavien henkilöiden nimi:


title: Abstrakti tietotyyppi

text: Abstrakti tietotyyppi (, "ADT") on tyypin määrittely, joka määrittelee vain tyypin tietosisällön ja tyyppiin kuuluvat operaatiot, ei tyypin toteutustapaa. Toisin sanoen ADT määrittelee tarkalleen ja täydellisesti tyypin julkisen rajapinnan eikä mitään muuta. Esimerkiksi abstraktin tietotyypin "Stack" (pino) määrittely voisi kertoa muun muassa, että tallennettavat alkiot ovat kokonaislukuja, alkion pinon päällimmäiseksi lisäävä operaatio on "push" ja pinon päältä alkion poistava operaatio on "pop". Tietorakenteen toteutustapaan ADT ei ota mitään kantaa.


title: Abstrakti tietotyyppi

text: ADT siis määrittelee eräänlaisen rakenneosan, jota voidaan käyttää muita ohjelmia rakennettaessa. Ohjelmoija voi (ja hänen pitääkin) kirjoittaa ohjelmansa siten, että se käyttää vain ADT:n määrittelyn mukaisia ominaisuuksia, jolloin ohjelma toimii edelleenkin vaikka esimerkiksi kokonaislukutaulukkoon perustuva pino vaihdettaisiinkin linkitettyyn listaan perustuvaksi pinoksi.


title: Giulio Douhet

text: Giulio Douhet (30. toukokuuta 1869 Caserta – 15. helmikuuta 1930 Rooma) oli italialainen kenraali. Hän loi 1920-luvulla Douhetismin doktriinin, jonka mukaan lentopommitukset ovat seuraavan suursodan voiton avain.


title: Giulio Douhet

text: Giulio Douhet syntyi Casertassa Napolin lähellä 30. toukokuuta 1869. Hän opiskeli Genovan sotilasakateamissa, josta valmistui tykistöupseeriksi. Uransa alkupuolella hän opiskeli Torinon polyteknisessä instituutissa luonnontieteitä ja tekniikkaa.


title: Giulio Douhet

text: 1900-luvun alussa hän siirtyi Italian maavoimien yleisesikuntaan. Tällöin hän kirjoitti teorioitaan mekanisoidusta sodankäynnistä. Kun ilmalaivat ja niiden jälkeen lentokoneet tulivat Italiaan, hän alkoi kirjoittaa tämän uuden teknologian sotilaallisesta voimasta. Hän alkoi vaatia, ettei ilma-asetta alisteta maa- ja merivoimille vaan siitä pitää tulla itsenäinen aselaji. Hän alkoi lobbata ilma-asetta nuoren lentokoneinsinöörin Gianni Capronin avustuksella.


title: Giulio Douhet

text: Vuonna 1911 Italia julisti sodan Turkille pyrkien miehittämään Libyan. Tässä sodassa Italia käytti lentotiedustelua, -kuljetuksia ja -pommituksia. Lentokuljetusten ja -pommitusten rooli on ollut olemattoman pieni tuonaikaisten koneiden kapasiteettirajoitusten vuoksi. Sodan kokemusten perusteella Douhet kehotti tekemään lentopommitukset korkealta. Tämä oli hänen mukaansa lentokoneen päärooli sodassa. Syynä on voinut olla hitaiden lentokoneiden vaurioalttius maavoimien kivääritulelle. Vuonna 1912 Douhetista tuli Torinossa sijaitsevan lentopataljoonan komentaja. Hän kirjoitti tänä aikana maailman ensimmäisen ilmasotadoktriinin "Rules for the Use of Airplanes in War" ("Regole per l'uso degli aeroplani in guerra"). Douhet sai tietysti "radikaalin" maineen asevoimissa. Hän muun muassa tilasi Capronilta pommikoneita ilman korkeamman tahon suostumusta. Tämän jälkeen hänet erotettiin maavoimista. Hänen tapaansa ajattelivat prikaatinkenraali Billy Mitchell Yhdysvaltain maavoimien ilmavoimissa (USAAF) ja englantilainen Sir Hugh Trenchard. Mitchell joutui vastaavista rikkomuksista sotaoikeuteen, mutta häntä ei erotettu ilmavoimista. Trenchard kehitteli suunnitelmiaan komennuksellaan Lähi-idässä eikä täten pystynyt herättämään närkästystä suunnitelmillaan.


title: Giulio Douhet

text: Kun ensimmäinen maailmansota alkoi, Douhet alkoi vaatia, että Italian pitäisi rakentaa voimakkaat pommituslentokonelaivastot. Ilmaherruus tekee vihollisesta voimattoman, vaarattoman. Hän ehdotti 500 pommikoneen rakentamista, jonka voima pystyisi pudottamaan 125 tonnia pommeja päivittäin. Tätä ei otettu tietenkään huomioon, koska maavoimien upseerit ymmärsivät, että tällainen pommien määrä oli olemattoman pieni. Kun Italia liittyi mukaan sotaan ympärysvaltojen puolelle vuonna 1915, Douhet oli pettynyt, kun hänen halujaan ei otettu todesta. Hän leimasi häntä vastustavat tahot epäpäteviksi. Hän pommitti ylempiään sodanjohtoa kritisoivilla kirjeillä pyrkien myymään ilma-asetta. Loukkaavat kirjeet johtivat Douhetin pidättämiseen ja sotaoikeuteen. Hänet tuomitiin vuodeksi sotilasvankilaan.


title: Giulio Douhet

text: Douhet jatkoi kirjallista kapinaansa vankisellistään. Hän kirjoitti mm. romaanin ilma-aseesta. Hän lähetti ministereille ehdotuksia, joissa hän vaati massiivisia pommituksia. Hänet vapautettiin ennenaikaisesti, koska Caporetton tappiollisen taistelun jälkeen vuonna 1917 Italian armeija tarvitsi lisää upseereita. Tässä vaiheessa hän pääsi sotilasilmailun keskeiselle paikalle. (Tapahtumasta on - mm. Joseph Hellerin kirjassa Catch 22 kuvaama analogia toisen maailmansodan USAAFin Saksan pommituksien ajalta: lentäjät, joiden hermot eivät kestäneet pommituksia, ylenivät nopeammin kuin varsinaisen työn tekijät.)


title: Giulio Douhet

text: Kesäkuussa 1918 Douhet lähti armeijasta, koska hänen välinsä esimiehiin olivat rikkoutuneet lopullisesti. Rauhan tultua hän sai sotaoikeuden päätöksen kumottua, jonka jälkeen hän sai ylennyksen kenraaliksi. Hän jäi siviiliksi ja jatkoi kirjallista tuotantoaan. Vuonna 1921 hän sai valmiiksi strategisesta ilmapommituksesta kertovan kirjansa "Il dominio dell' aria" ("The Command of the Air"), jonka vaikutukset näkyvät vielä 2000-luvulla.


title: Giulio Douhet

text: Douhet väitti ilma-asetta vallankumoukselliseksi, koska sillä saadaan sotaan mukaan kolmas ulottuvuus. Väite on jatkoa maavoimien ikiaikaiselle näkemykselle korkeammala paikalla olemisen edusta sodassa. Hänen mukaansa ilma-ase voisi nujertaa maa- ja merivoimat. Ilmakehän suuruus estäisi puolustautumisen ilma-asetta vastaan. Hän näki ilmavoimat vain hyökkäävänä aselajina ja voiton avaimena.


title: Giulio Douhet

text:
Douhet uskoi ilmapommitusten moraalisiin eli psykologisiin tekijöihin. Se nujertaisi vastustajan tahdon. Hän ajoi vihollisen keskeisten keskusten pommittamista eli sodan laajentamista siviiliväestöön. Hän ehdotti hallintoon ja teollisuuteen suunnattavia pommituksia. Kohteiden valinta olisi oleellista ja hänen mukaansa ilmavoimien johto osaisi valita ne parhaiten.
Viisi peruskohdetta pommituksille olisi: teollisuus, liikenteen infrastruktuurit, tietoliikenne, hallinto ja "kansan taistelutahto" eli siviilikohteet.


title: Giulio Douhet

text: Douhet oli luonteensa mukaisesti totaalisen sodan kannattaja. Hänen mukaansa koko vihollisen kansa oli etulinjaa. Siihen tulisi kohdistaa terroripommituksia. Hänen kirjansa "The War of 19--" kertoi fiktiona sodasta Saksan ja Ranskan ja Belgian liiton välillä, jossa Saksa hyökkää massiivisilla lentopommituksilla vihollistensa väestöä vastaan. Pommituksissa tuhotaan kaupungit kokonaan. Vastapuoli antautuisi pian.


title: Giulio Douhet

text: Douhet ei pystynyt lainkaan ymmärtämään ilmatorjunnan (mukaan lukien hävittäjät) mahdollisuutta. Toisessa painoksessaan "The Command of the Air"-kirjassa hän vähättelee hävittäjien mahdollisuuksia. Hän ehdotti siinä itsenäisiä ilmavoimia ja niille aseeksi pääosin pitkän kantaman pommikoneita. Hän uskoi suurten pommitusarmadojen mahdollisuuksiin torjua hävittäjien uhka. Hän ei kannattanut tarkkuuspommituksia (mahdottomia sen aikaisille lentokoneille). Hän kannatti pommituksia palopommein ja myrkkykaasujen avulla.


title: Giulio Douhet

text:
"The Command of the Air" sai asevoimissa palvelevilta paljon kritiikkiä. Se kuitenkin oli suurta yleisöä kiehtova. Toinen maailmansota osoitti Douhetin olleen väärässä sekä tarvittavan pommimäärän suhteen että lentopommitusten pelotusvaikutuksen suhteen.
Kirjaa luettiin mm. Saksan ja Ranskan asevoimien koulutuksessa.
Douhet oli Mussolinin kannattaja ja tätä kautta sai ilmailuviran, kun fasistit pääsivät valtaan Italiassa. Hän ei kuitenkaan soveltunut byrokraatinkaan tehtävään vaan palasi kirjoittelemaan teorioitaan. Hän kuoli sydänkohtaukseen vuonna 1930.


title: Giulio Douhet

text: Hänen teoriansa toteutui RAF:n pommitusvoimien (Bomber Command) luomisessa ja toiminnassa toisen maailmansodan aikana, jonka jälkeen RAF:n pommikonelaivueet pieninivät ydinaseistetuiksi V-pommittajiksi ja lopulta hiipuivat. USAAF ja siitä kehittynyt USAF Strategic Air Command elivät douhetismin doktriinin mukaan. Yhdysvallat käytti pommituksia toisen maailmansodan jälkeen Korean sodassa, jossa pommitukset tuhosivat likimain kaikki Pohjois-Korean rakennukset, mutta eivät, mm. Kiinan sotaan puuttumisen takia, tuoneet selkeää voittoa sodassa. Strategiset pommitukset (etenkin ydinaseella) toivatkin 1960-luvulla toisen doktriinin, jossa arveltiin totaalisen sodan laajenevan sellaisiin mittoihin, ettei sitä voi voittaa. Tämä ei ole Yhdysvaltain doktriini, joka näkyi Vietnamin sodassa, jossa se pudotti enemmän pommeja kuin toisessa maailmansodassa. Pääosin maavoimien sota tappoi 3-4 miljoonaa vietnamilaista, mutta Yhdysvallat joutui vetäytymään sodasta. Tämänkin jälkeen lentopommitusten vaikuttavuutta on pidetty TV:n kautta yllä mm. Persianlahden sodan täsmäpommituksissa stealth-pommikoneilla, Afganistanin Tora Boran luolien pommituksissa jne.


title: Giuseppe Acerbi

text: Giuseppe Acerbi (3. toukokuuta 1773 Castel Goffredo, Italia – 25. elokuuta 1846 Castel Goffredo) oli italialainen tutkimusmatkailija, kirjailija ja muusikko, joka matkusti vuosina 1798–1799 Suomen ja Lapin halki Nordkappiin, Euroopan pohjoisimpaan kärkeen. Kolme vuotta myöhemmin hän julkaisi retkestään laajan englanninkielisen teoksen "Travels through Sweden, Finland and Lapland to the North Cape in the years 1798 and 1799". Kirjan Suomen- ja Lapin-jaksot on suomennettu.


title: Giuseppe Acerbi

text: Suomesta Acerbi taltioi esimerkiksi italialaiseen selvästi vaikutuksen tehnyttä saunomista: "valtavaksi hämmästyksekseni huomasin että nuo ihmiset saattoivat nauttien oleskella puoli tuntia tai tunninkin huoneessa, jossa kuumuus kohosi 70 tai 75 asteeseen Celsiusta. Koko ajan, kun suomalaiset oleskelivat tässä kuumassa kylvyssä, he hieroivat itseään ja hakkasivat jokaista ruumiinsa kohtaa koivun oksista tehdyllä vitsakimpulla. Kymmenen minuutin jälkeen he olivat punaisia kuin raaka liha ja näyttivät suorastaan kauheilta."


title: Giuseppe Acerbi

text:
Acerbin matkakirjassaan esittämä piirros, jossa miehet istuvat vastatusten pitäen toisiaan kädestä, nimettiin "runonlaulajiksi", ja kuva päätyi jopa Kalevalan selitysosiin. Myöhempi tutkimus on osoittanut, että kuva esitti voimainkoetusleikkiä jouluaattona Ruotsissa.
Acerbi tutki myös eläimiä ja nimesi linnuista idänpikkuliitäjän ("Puffinus yelkouan") 1827. Hän julkaisi artikkelin idänpikkuliitäjästä toimittamassaan "Biblioteca Italianassa".


title: Köhniönjärvi

text: Köhniönjärvi, puhekielessä ja vanhemmissa kartoissa Köhniö, on pieni, saareton, pitkä, kapea ja tummavetinen järvi Kypärämäen kaupunginosan länsiosassa Jyväskylässä keskustaajaman länsipuolella. Se on 1–1,5 kilometriä pitkä ja muuten kapenee kaakosta luoteeseen mutta kaakkoispään eteläosassa on pieni lahti. Köhniönjärvi on syvimmillään 18 metriä syvä. Köhniönjärvi kuuluu Kymijoen vesistöön.


title: Köhniönjärvi

text: Köhniönjärveen laskee Mäyräoja sekä pieni puro Rimminsuolta. Köhniönjärvi laskee Köyhänojaa pitkin Jyväsjärveen.


title: Köhniönjärvi

text: Järven ympärillä kasvaa enimmälti sekametsää.


title: Köhniönjärvi

text: Järvi on nimennyt vierellään sijaitsevan Köhniön asuinalueen. Järven kaakkoispäässä on uimaranta, jolla on laituri, hyppytorni, pukukopit, grillipaikka ja talvisin avanto. 1960-luvulla rannalla toimi kesäisin rantakioski ja toimii jälleen kesällä 2015. Kypärämäen-Köhniön asukasyhdistys ja Kypärämäen Martat järjestävät rannalla rantajuhlia.


title: Köhniönjärvi

text: Lounaisrannalla kulkee rautatie. Köhniönjärven kohdalla on aiemmin ollut rautatieseisake, mutta se on lakkautettu jo vuosikymmeniä sitten.


title: Köhniönjärvi

text: Köhniönjärven luoteispäässä on kunnallistekniikan museo Könkkölä. Aiemmin siellä sijaitsi kaupungin työntekijöiden virkistyspaikka jonka tiloissa toimi myöhemmin tilausravintola Juhlatalo Könkkölä. Vuonna 2013 tilat siirtyivät takaisin kaupungin käyttöön ja sinne tuli nuorille suunnattu Könkkölän toimintakeskus.


title: Köhniönjärvi

text: Jo kauan ennen kuin Köhniön ja Kypärämäen asuinalueet oli rakennettu, Köhniönjärven luoteispäässä oli Könkkölän torppa:


title: Bona Dea

text: Bona Dea eli hyvä jumalatar oli roomalainen jumala ja edusti neitsyitä ja prostituoituja. Hän on jumala Faunan tytär.


title: Bona Dea

text: Bona Dea ei ollut kovin tunnettu, mutta hänelle rakennettiin muiden tavoin temppeleitä, joissa suoritettiin erilaisia palvonta- ja uhrimenoja, joihin vain naiset saivat osallistua. Miehiltä oli siis pääsy kielletty.


title: Bona Dea

text: Bona Dea kuvattiin kauniiksi ja sopusuhtaiseksi naiseksi, joka kuitenkin vihasi ihmismiehiä näiden petollisuuden tähden.


title: Proseduuri

text: Proseduuri on määritelmä sarjasta toimintoja, tehtäviä tai operaatioita, jotka tulee suorittaa aina samalla tavalla, jotta samoissa olosuhteissa saavutettaisiin aina sama lopputulos (kuten hätätilanteiden selvittämiseksi laadituissa proseduureissa). Toisin sanoen proseduuri tarkoittaa esimerkiksi päätösten, laskelmien tai prosessien sellaista suoritusjärjestystä, minkä mukaisesti tehtyinä ne aina tuottavat siinä kuvatun mukaisen tuloksen, tuotteen tai vaikutuksen. Yleensä proseduurin tarkoituksena on saada aikaan muutos vallitsevaan tilanteeseen.


title: Proseduuri

text: Proseduuri voi olla esimerkiksi ohjelmoinnissa aliohjelma tai metodi, osana suuremman ohjelman ohjelmakoodista taikka matematiikassa algoritmi, joukko jonkin tavoitteen saavuttamiseksi tehtäviä operaatioita tai laskelmia


title: Benga

text: Benga tarkoittaa seuraavia asioita:


title: Opel Manta

text: Opel Manta on Opelin vuosina 1970–1988 valmistama urheilullinen coupé-malli. Sen suurin kilpailija oli Ford Capri.


title: Opel Manta

text: A-mallin Manta tuli markkinoille syksyllä 1970. Manta oli kilpailija urheilullisten henkilöautojen segmentissä lähinnä Ford Caprille.


title: Opel Manta

text:
Mantaa oli aluksi saatavana kolmena versiona, perusmalli (S), Luxus-malli (L) ja urheilullisempi SR-malli. Vuonna 1972 tuli Berlinetta -malli, jossa oli vaihtoehtoisesti korinvärinen sisustus sekä joko musta tai korinvärinen vinyylikatto.
Vuonna 1974 esiteltiin GT/E malli.


title: Opel Manta

text: Mantan alustaa oli hieman muutettu Kadettiin ja GT:hen verrattuna, edessä oli kahdet kolmiotukivarret, kierrejouset ja poikittainen hammastanko-ohjaus. Taka-akseli on Kadettin versiosta kehitetty: kierrejouset, kaksi pitkittäistä tukivartta ja panhard-tanko.


title: Opel Manta

text: Moottorivaihtoehdot:


title: Opel Manta

text: A-mallin Mantan myynti loppui 1975 ja sen korvasi uudempi B-mallin Manta, joka pysyikin markkinoilla jopa 13 vuotta. Edeltäjäänsä verrattuna uusi Manta oli suurempi, niin sisältä kuin ulkoakin ja korimalleja oli nyt kaksi; Coupé ja CC (CombiCoupe).


title: Opel Manta

text:
Ralleissa paljon käytetyn Manta 400 mallin Irmscher elektroninen polttoaineen ruiskutus oli korvattu kahdella kaksikurkkuisella Weber kaasuttimella, jolloin tehoa saatiin 275 hv. Nelivalokeula ja lokasuojien levikesarja myytiin Mantaan lisävarusteena.
Opel Manta 400 mallin nimi ei tule moottorin iskutilavuuden mukaan, kuten muissa i sarjan Mantoissa. Manta 400 moottori on sama kuin Ascona 400 mallissa. Ascona 400 oli luokittelumalli rallia varten ja sen nimi tuli luokitteluun vaadittavasta 400 kpl määrästä, mallia kuitenkin valmistettiin 448 kappaletta.


title: Betty Cuthbert

text: Elizabeth ”Betty” Cuthbert (20. huhtikuuta 1938 Ermington, Sydney – 6. elokuuta 2017 Mandurah, Länsi-Australia) oli australialainen pikajuoksija ja nelinkertainen olympiavoittaja.


title: Betty Cuthbert

text: Ennen Melbournen olympialaisia, kotikisoja vuonna 1956, Cuthbert teki uuden maailmanennätyksen 200 metrin juoksussa. Kisoissa Cuthbert onnistui voittamaan kultaa sekä 100 metrin että 200 metrin juoksuissa ja otti kolmannen kultansa 4 × 100 metrin viestissä.


title: Betty Cuthbert

text: Rooman kesäolympialaisissa 1960 Cuthbert pystyi loukkaantumisen vuoksi osallistumaan vain 100 metrille, jossa karsiutui finaalista. Kisojen jälkeen hän päätti lopettaa urheilun. Cuthbert palasi kilpakentille noin 18 kuukautta lopettamisensa jälkeen. Hän pääsi edustamaan Australiaa vuoden 1962 Kansainyhteisön kisoissa. Hän ei ollut vielä aivan entisessä kunnossaan; hän sijoittui 220 jaardilla viidenneksi ja karsiutui finaaleista 100 jaardin välierissä. Cuthbert toimi kuitenkin kultaa voittaneen viestijoukkueen ankkurina.


title: Betty Cuthbert

text: Cuthbertin harjoittelu alkoi jälleen vuoden 1963 aikana tuottaa tulosta, ja hän oli neljännesmaililla ennätysvauhdissa. Vuoden 1964 olympialaisissa Cuthbert voitti 400 metrin olympiakultaa. Näin hänestä tuli ainoa urheilija, joka on voittanut olympialaisissa kultaa 100, 200 ja 400 metrin matkoilla. Kisojen jälkeen hän lopetti uransa.


title: Betty Cuthbert

text: Vuosien 1956–1964 välillä Cuthbert rikkoi yhteensä 16 maailmanennätystä 60 metrin, 100 jaardin, 220 jaardin, 400 metrin, 4 × 100 metrin ja 4 × 220 jaardin juoksuissa.


title: Betty Cuthbert

text: Vuonna 1979 Cuthbertilla todettiin MS-tauti. Sydneyn olympialaisten avajaisissa 2000 pyörätuolissa istunut Cuthbert oli yksi olympiatulen kantajista stadionilla.


title: Betty Cuthbert

text: Vuonna 2012 Cuthbert pääsi Kansainvälisen yleisurheiluliiton Hall of Fameen.


title: Gustaf Erikson

text: Gustaf Adolf Mauritz Erikson (24. lokakuuta 1872 Lemland, Ahvenanmaa – 15. elokuuta 1947 Maarianhamina) oli ahvenanmaalainen merikapteeni, laivanvarustaja ja merenkulkuneuvos. Erikson kuljetti rahtia purjelaivoilla pidempään kuin useimmat muut varustajat. Tästä syystä Eriksonin laivasto oli purjelaivakauden loppuajan suurin purjelaivasto. Eriksonilla oli kaikkiaan 46 purjelaivaa, joista kuuluisia ovat muun muassa nykyinen museolaiva Pommern, Philadelphiassa ravintolalaivana toimiva isokokoinen Moshulu sekä nopea "windjammer" Herzogin Cecilie. Erikson sai merenkulkuneuvoksen arvonimen 1931.


title: Gustaf Erikson

text: Gustaf Erikson oli kotoisin Lemlandista, laivuri Gustaf Adolf Erikssonin ja tämän vaimon Amalian esikoispoika. Gustaf Erikson alkoi jossakin vaiheessa kirjoittaa sukunimensä yhdellä s:llä. Erikson avioitui vuonna 1906 16-vuotiaan Hilda Bergmanin kanssa. Pariskunnalle syntyi neljä lasta: Edgar, Greta, Gustaf-Adolf ja Eva. Vuonna 1915 syntyneestä Edgarista tuli isänsä työn jatkaja. Gusfaf-Adolf hukkui 16. kesäkuuta 1942, kun Eriksonin höyrylaiva "Argo" torpedoitiin Itämerellä. Myös kahdeksan muuta miehistön jäsentä hukkui.


title: Gustaf Erikson

text: Gustaf Erikson aloitti merimiesuransa vuonna 1882, vain kymmenvuotiaana, parkki "Neptunin" apupoikana. Hänestä tuli Neptunin kokki kolme vuotta myöhemmin. Erikson suoritti aliperämiehen tutkinnon 20-vuotiaana vuonna 1892 ja toimi seuraavana vuonna jo ensin puolimatruusina, matruusina, perämiehenä ja päällikkönäkin kuunari "Adélessa", vaikka oli vielä näihin tehtäviin alaikäinen.


title: Gustaf Erikson

text: Vuonna 1889 hänestä tuli stuertti parkki "Ansgariin", josta hän siirtyi jo seuraavana vuonna 1890 puosuksi kuunari "Fenniaan". Vuonna 1891 hän pestautui stuertiksi parkkilaiva "Southern Belleen." Erikson suoritti yliperämiestutkinnon vuonna 1895 Oulun merenkulkuopistossa.


title: Gustaf Erikson

text: Vuonna 1895 Gustaf Erikson aloitti purjehtimisen valtamerilaivoilla, kun hän pestautui yliperämieheksi parkki "Matildalle". Matildan jälkeen hän oli perämiehenä parkkilaivoilla "Mariehamn" ja "Finland". Finlandilla Erikson putosi mastosta ja katkaisi sääriluunsa.


title: Gustaf Erikson

text: Erikson suoritti merikapteenin tutkinnon vuonna 1899 ja hänestä tuli 6 vuodeksi parkki "Southern Bellen" päällikkö.


title: Gustaf Erikson

text: Erikson osti ensimmäisen laivansa kolmimastoparkki "Tjerimain" vuonna 1913. Erikson tuli tunnetuksi ennen kaikkea omistamistaan suurista purjelaivoista, jotka kuljettivat pääasiassa vehnää Australiasta Eurooppaan. Hän omisti myös höyry- ja moottorialuksia sekä Uudenkaupungin telakan.


title: Gustaf Erikson

text: Ostettuaan Tjerimain Erikson jätti laivoilla työskentelyn ja asettui Maarianhaminaan. Ennen ensimmäistä maailmansotaa Erikson hankki muutaman muunkin purjealuksen.


title: Gustaf Erikson

text: Joillekin Eriksonin laivoille kävi sodan aikana huonosti: ne päätyivät saksalaisten sotalaivojen upottamiksi tai kaatamiksi. "Tjerimailla" oli kosolti onnea ja se piti liiketoiminnan kannattavana. "Borrowdale" sai saksalaisesta torpedosta Bristolin kanaalin suulla 1917 ja "Margareta" koki saman kohtalon Atlantilla Irlannin luoteispuolella toukokuussa 1917. Molempien alusten miehistö pelastettiin. "Lawhill" päätyi Ranskan valtion takavarikkoon ja omaan käyttöön kesäkuussa 1918 ja vapautui siitä seuraavan vuoden tammikuussa.


title: Gustaf Erikson

text: Sodan jälkeen muut ahvenanmaalaiset laivanomistajat vaihtoivat purjealuksensa höyrylaivoihin. Erikson päätteli, että koska suuria, nopeita ja edelleen hyväkuntoisia purjelaivoja sai edullisesti, niitä kannatti hankkia ja hän ostikin kaikki kelvolliset kaupan olevat purjelaivat, jotka pystyi. Koska purjelaivat pystyivät kilpailemaan höyrylaivojen kanssa vain rahdattaessa vehnää Australiasta Eurooppaan, Erikson siirsi isot purjelaivansa vehnäreitille.


title: Gustaf Erikson

text: Erikson oli erityisen kiinnostunut hampurilaisen Ferdinand Laeiszin varustamon omistamista laivoista, joita tuli myyntiin 1920-luvulta lähtien Laeiszin alkaessa siirtyä höyryvoimaan. Laivat olivat nopeita ja vahvoiksi osoittautuneita, koska niillä oli kuljetettu menestyksekkäästi muun muassa salpietaria Chilestä Eurooppaan ja purjehdittu sekä meno- että paluumatkalla Kap Hornin ympäri. Australian vehnäreitillä laivat purjehtivat yleensä Hyväntoivonniemen ympäri Intian valtamerelle ja ohittivat paluumatkalla Kap Hornin itäsuuntaan. F. Laeiszin varustamon laivojen nimet alkoivat kaikki P-kirjaimella. Ensimmäinen "P-linjan" () laiva, jonka Erikson osti, oli "Pommern" vuonna 1923, myöhemmin hän osti vielä "Pamirin" ja "Passatin". Viimeisin iso purjelaiva, jonka Erikson osti, oli "Moshulu" vuonna 1935.


title: Gustaf Erikson

text: Erikson hankki näin itselleen purjelaivaston, joka oli 1920- ja 1930-luvuilla maailman suurin. Käytetyt purjelaivat oli ostettu edullisesti ja hän valvoi itse tarkasti kustannuksia, joten hän pystyi pitämään purjelaivaliiketoiminnan kannattavana pidempään kuin muut. Isojen valtameripurjehtijoiden lisäksi Eriksonilla oli pienempiä laivoja, jotka kuljettivat Itämeren liikenteessä puutavaraa. Vuonna 1935 Eriksonilla oli 15 valtameripurjehtijaa.


title: Gustaf Erikson

text: Uudenkaupungin telakka ja sen omistanut varustamo Uudenkaupungin Laiva Oy oli mennyt konkurssiin 1932. Gustaf Erikson osti telakan ja kunnosti siellä aluksiaan. Kauppaan kuului myös kolme Uudessakaupungissa rakennettua puista purjealusta, parkit "Varma" ja "Eläköön" sekä myöhemmin apumoottorin saanut barkentiini (kuunari) "Vellamo".


title: Gustaf Erikson

text: Toinen maailmansota iski raskaasti Eriksonin kauppalaivastoon, jossa oli vielä sodan alkaessa 11 isoa purjealusta. "Olivebank" ajoi Pohjanmerellä miinaan syyskuussa 1939, saksalaiset upottivat "Penangin" Atlantilla varoittamatta torpedolla joulukuussa 1940 ja "Killoranin" elokuussa 1940 räjäyttämällä Kanariansaarten vesillä. Olivebankin upotessa 21 hengen miehistöstä hukkui 14, 7 pelastettiin vajaan kahden vuorokauden kuluttua tanskalaiseen troolariin. Penangin mukana meni koko 18-henkinen miehistö, johon kuului myös naispuolinen purjeompelija. Killoranin päällikkö ja 17 hengen miehistö vietiin keskitysleireihin, joista se vapautui Suomeen 1941.


title: Gustaf Erikson

text: Osa aluksista takavarikoitiin. "Lawhill" takavarikoitiin Etelä-Afrikkaan 1941 ja julistettiin sotasaaliiksi 1941, laiva oli kuitenkin koko ajan liikenteessä. "Archibald Russell" takavarikoitiin Britanniaan varastolaivaksi 1941 ja "Pamir" Uuteen-Seelantiin samana vuonna. Molemmat laivat olivat takavarikossa vuoteen 1948 asti. Pamir purjehti takavarikkoajan Uuden-Seelannin lipun alla. "Moshulun" takavarikoivat saksalaiset 1940; se kärsi vahinkoja eikä enää palautunut varustamolle.


title: Gustaf Erikson

text: Eriksonilla oli sodan jälkeen isoista purjelaivoistaan jäljellä vain "Pommern", "Viking" ja "Passat". Pommernin korjauksiin ei ollut varaa, joten vain Passat ja Viking saattoivat purjehtia. Erikson yritti saada kolme muuta isoa laivaansa takaisin, hän kuitenkin kuoli elokuussa 1947.


title: Gustaf Erikson

text: Gustaf Eriksonin kuoleman jälkeen hänen poikansa Edgar Erikson astui varustamon ruoriin. Poika oli aloittanut työn isänsä varustamossa 20-vuotiaana vuonna 1935.


title: Gustaf Erikson

text: Bruzeliuksen (2000) mukaan Eriksonin purjelaivastoon kuuluivat seuraavat alukset.


title: Gustaf Erikson

text: Erikson oli osakkaana 48 muussa purjelaivassa. Näistä on tunnettu ainakin Aberdeenissä vuonna 1877 rakennettu "Gustaf", entinen ja myös nykyinen "Elissa", joka oli alkujaan kolmimastoinen kuunari. Erikson oli osakkaana laivassa vuosina 1928–1942. Nykyään "Elissan" kotipaikka on Galveston Texasissa. Laiva on National Historic Landmark.


title: Gustaf Erikson

text:
Jalavan (2005) mukaan Eriksonin laivastossa oli seuraavat höyrylaivat:
Jalavan (2005) mukaan Eriksonin laivastossa oli seuraavat moottorilaivat:


title: Axl Smith

text: Caro Axel ”Axl” Smith (s. 10. maaliskuuta 1984 Helsinki) on entinen juontaja ja hip hop -muusikko. Hän on juontanut Music Televisionin kanavilla vuodesta 2004. Hän toimii myös syksyllä 2010 alkaneen "Dance"-tanssiohjelman sekä vuosina 2011–2016 "The Voice of Finland" -ohjelman juontajana Nelosella. Hänet tunnetaan Suomessa myös vuonna 2016 paljastuneesta seksikumppaniensa salakuvaamisesta ja siitä seuranneesta oikeudenkäynnistä.


title: Axl Smith

text: Smithin isä on iranilainen, äiti suomalainen ja hänen isäpuolensa on yhdysvaltalainen. Biologiset vanhemmat erosivat, kun poika oli kolmevuotias, ja Smith jäi asumaan äitinsä kanssa, joka sitten avioitui yhdysvaltalaisen miehen kanssa, josta tuli näin hänen isäpuolensa ja hän myös virallisesti adoptoi pojan. Hän sai myöhemmin myös pikkusiskon ja -veljen. Smith puhuu suomen lisäksi englantia. Smith asui lapsuutensa ja nuoruutensa Vantaalla ja kävi Vaskivuoren musiikkilukion. Hän soitti lukiossa saksofonia.


title: Axl Smith

text: Toukokuussa 2004 Smith aloitti MTV Nordicin juontajana. Hänet valittiin tehtävään 3 000 hakijan joukosta, ja hän oli 19-vuotiaana tuolloin kanavan kaikkien aikojen nuorin juontaja. Hän oli Maria Guzeninan jälkeen toinen suomalaisjuontaja MTV:ssä. Työn vuoksi hän muutti Tukholmaan ja Lontooseen.


title: Axl Smith

text: Talvella 2005 hän aloitti varusmiespalveluksensa Puolustusvoimien varumiessoittokunnassa Hennalassa.. Kotiuduttuaan yhdeksän kuukautta myöhemmin hän juonsi uuden MTV Finland -kanavan ensimmäisen lähetyksen suomeksi sunnuntaina 18. syyskuuta 2005.


title: Axl Smith

text: Smith valittiin Suomen UNICEFin hyvän tahdon lähettilääksi maaliskuussa 2006.


title: Axl Smith

text: Vuonna 2008 Smith nimitettiin MTV Finlandin musiikkipäälliköksi. Hänen työnkuvaansa kuului MTV:n suhteiden hoitaminen yhtyeisiin, muusikoihin ja levymerkkeihin. Hän oli tuolloin MTV:n historian nuorin musiikkipäällikkö. Axl Smith jatkoi myös MTV Finland -kanavalla "Sunday Supreme"- ja "Axl Meets" -ohjelmien juontajana ja tuottajana. "Axl Meets" -dokumenttisarja näkyi MTV Nordic - kanavien lisäksi myös Keski-Euroopan MTV-kanavilla. Vieraina "Axl Meets" -ohjelmassa olivat muun muassa Snoop Dogg, Muse, Gnarls Barkley, Lenny Kravitz ja My Chemical Romance.


title: Axl Smith

text: Smith on vieraillut Q-Continuumin ja Osmo Ikosen levyillä ja keikkaillut Q-Continuumin ja MP4-yhtyeen kanssa. Hänellä on myös oma live-yhtyeensä, The Neotronics.


title: Axl Smith

text: Smithin ensimmäinen sooloalbumi "People Come First" ilmestyi huhtikuussa 2010. Smith työsti funkvaikutteista hip hop -albumia vuodesta 2005 yhdessä levyn tuottajan Sami Baldaufin kanssa. Vuonna 2013 häneltä ilmestyi diskohenkinen "80's Babies" EP, joka on ladattavissa ilmaiseksi hänen kotisivuillaan. Kesällä 2015 Smith keikkaili Kasmirin kanssa.


title: Axl Smith

text: Maaliskuussa 2016 paljastui epäily, että Smithin asunnossa ollut kamera oli kuvannut kuvauksesta tietämättömiä naisia näiden ollessa seksiaktissa Smithin kanssa. Salakatselu päätyi poliisitutkintaan ja asiasta syntyneen kohun johdosta Smith vetäytyi useista työtehtävistään. Smithiä epäillään useiden kymmenien salakatselujen lisäksi kolmesta kunnianloukkauksesta sekä yhdestä yksityiselämää loukkaavasta tiedon levittämisestä.


title: Axl Smith

text: Poliisin esitutkinnan valmistuttua kesäkuun lopussa 2016 ilmeni, että tapaukseen liittyen oli tehty 60 rikosilmoitusta salakatselusta, joista 43 on lähetetty syyttäjälle syyteharkintaan. Lisäksi neljässä tapauksessa Smithiä epäillään kunnianloukkauksesta ja kahdessa tapauksessa yksityiselämää loukkaavan tiedon levittämisestä. Syyttäjä nosti Smithiä vastaan syytteet yhteensä 32 salakatselusta, kolmesta kunnianloukkauksesta ja kahdesta yksityiselämää loukkaavasta tiedon levittämisestä.


title: Axl Smith

text: Lukuisia kuvia väitettiin lehdistössä jaetun kuuden ihmisen WhatsApp-ryhmään, jonka jäsenistä tunnetuimmat olivat suomalaiset muusikot Kasmir ja Hank Solo. Kumpaakaan ei syytetty tapauksessa rikoksesta, mutta suurin osa suomalaisista radiokanavista pudotti Kasmirin musiikin listoiltaan. Myöhemmin Stara uutisoi iltapäivälehtien raportoineen valheellisesti oikeuden asiakirjoista, minkä seurauksena monet asiasta uutisoineet julkaisut esittivät korjauksia tekemiinsä artikkeleihin ja radiokanavat ottivat Kasmirin musiikin takaisin listoilleen.